text:
So en tuugniima e deggondiral ciimti cuurtooji dawrugol laamu Muritani ko faati e paltoor leƴƴi (rasisma) e njiyaagu e ŋakkeende nuunɗal ekn, so en kulaani mbiyen ko ngu laamu mbeejngu hannde e winndere ndee. Ɗum noon ko ngu etotoo, gila ko ɓooyi suuɗde winndere ndee koo, nde tawnoo ko geɗe puŋŋiniiɗe, buttaama hannde e dingiral. Waɗi noon ko ngolɗoo laawol kam laamu nguu waawaa wiyde ina takka joomum en wonde yeenaaɓe walla reftaade pelle yimɓe heeriiɓe, walla luulndiiɓe, sibu ko Goomu nder Komisariyaa Toowɗo Jojjanɗe Aadee mo Fedde Ngenndiije Dentuɗe (ONU), mbiyeteendu Goomu ngam Mumtugol Paltoor Leƴƴi (Comité pour l’Elimination de la Discrimination Raciale, walla e Engele Committee on the Elimination of Racial Discrimination – CERD), seedtii ɗum nder eɓɓaande ciimtol ngol ciimtoowo wonande Muritani sakkiti, caaktangol ñalnde 11 mee 2018 to Jeneef. Ciimtol ngol mumaani, ngol wiyi Muritani ɗooftaaki Nanondiral winnderewal paatungal e mumtugol denndaangal mbaadiiji paltoor leƴƴi hono ko innir-ɗen ɗoo Nanondiral tan, ngam dottude. Eɗen teskoo tan ngolɗoo ciimtol feeñinii haa laaɓti ngoƴa pelle pinal, hono Fedde Ɓamtaare Pulaar e Muritani (F.Ɓ.P.M) e fedde Muritaninaare ngam Ɓamtaare Ɗemngal e Pinal Sooninke (AMPLCS) e Fedde Ɓamtaare Ɗemngal Wolof (APROLAWORIM) rewrude e Dental Ngenndiwal pelle daraniiɗe Jojjanɗe Aadee (ko anndiraa FONADH) njettinnoo joɗnde 62ɓiire Goomu Afrikeewu Jojjanɗe Aadee e Ɓesnguuji aadoraande (CADHP) jooɗinoonde ɗoo e Nuwaasoot tuggi 25 abriil haa 9 mee 2018. Oon ngoƴa mo pelle pine ɗee kollitnoo faati ko e joñgol ɗemɗe Pulaar, Sooninke e Wolof e nder leydi ndii, e wasiyaade laamu Muritani nguu « nde siynata politik pinal e ɗemɗe e faggudu ɗooftiiɗo hakkeeji ɓiɓɓe leydi keewndi pine e leƴƴi, nde laawɗinta ɗemɗe Pulaar, Sooninke e Wolof, ɓama kuule sariya teeŋtinooje ɗuum, nde ɗooftotoo hakkeeji yimɓe kam e ko huninoo wonande hakkeeji pinal e renndo e faggudu e politik ». Ɗum noon, so daande pelle ɗee njaɓaaka naneede ɗoo, nde fuɗɗiima naneede e aduna hee rewrude e Dental Afrik (UA) kam e Fedde Ngenndiije Dentuɗe (ONU). Teskuyaaji e wasiyaaji keewɗi mbaɗaama feewde e ciimti Muritani holliti ɗii, ciimti potnooɗi heɓeede duuɓi 9 ko adii hannde, ɗi delegaasiyoŋ tekkuɗo laamu Muritani neldunoo toon holliti. Ko noon kadi, pelle Muritaninaaje daraniiɗe jojjanɗe aadee keewɗe neldii toon yimɓe mum en ngam yettinde toon miijo mum en. Nde tawnoo konngol ñaañata ko e hunuko joom mum, min tonnganii on ko ɓuri heewde e eɓɓaande ciimtol ngol, hono no min keewi waɗirande on.
Tesko :
Kala ɗo wiyaa Dowla joopaa ɗoon ko Dowla Muritani. Kala ɗo wiyaa Goomu, ko Goomu ngam momtugol paltoor leƴƴi. Kala ɗo wiyaa Nanondiral ko Nanondiral mumtugol paltoor leƴƴi.
Gommu Fedde ngenndiije Dentuɗe ngam momtugol paltoor leƴƴi (CERD) adorii ko hollitde weltaare mum e ko Muritani yettini ciimti mum jowitiiɗi e Nanondiral mumtugol paltoor leƴƴi, hay so tawii noon kollitgol ngol leeltii duuɓi jeenay (9). Weltaare e ƴettugol kuule sariya e politik paatuɗe e njiyaagu, e leepte, cosgol Goomu ngenndiiwu jojjanɗe aadee, e njulaagu ɗanniyankooɓe, cosgol Tadamoun, ko jiidaa e ciifgol nanondire jowitiiɗe e cuuɗgol (majjingol) yimɓe ekn… Kono CERD wiyi ina teskii heen ŋakke e mumaaɗe keewɗe, ŋakkeende laaɓtugol e geɗe baawɗe ɗawde won ɗeen dente yimɓe Muritani hakkeeji mum, haa teeŋti noon e ŋakkeeji faggudu e renndo e pinal. Ɗiin teskuyaaji ngoni ɗi njogor-ɗen sifaade les ɗoo.
Ngoƴaaji e wasiyaaji
Dokkugol kabaruuji e limooje
(…) Goomu nguu ɗaɓɓii e laamu Muritani nde rokkata ɗum limooje timmuɗe, koolniiɗe, kese, paatuɗe e goomuuji yimɓe koɗɗi e leydi ndii (caggal nde teskii ɗeen limooje ina ŋakki), kam e maandinooje faggudu e renndo jowitiiɗe e leƴƴi e eddaaji ɓalli, haa waawa ɓetde mbele leƴƴi gonɗi e leydi ndii (hay tumarankooɓe) ina keɓi hakkeeji mum to bannge faggudu e renndo e pinal cifaaɗi e Nanondiral ngal.
Sariya jowitiiɗo e paltoor
- Goomu nguu ina wasiyoo Laamu Muritani nde sahtotoo sariya kesa ka ƴetti, njowitiika e jaggirgol paltoor no warhoore, haa ka yahda e Nanondiral ngal, ka teskoo haa timma ngoƴaaji ɗi siimtooɓe heeriiɓe Diiso jojjanɗe aadee kolliti ɗii. Waɗi noon ko Goomu nguu ina teskii « Paltoor leƴƴi » e taƴe keewɗe sariya kaa cifaaka haa laaɓti ; ɗumɗoon noon ina waawi huutoreede ngam reɗɗude wellitaare won ɗiin goomuuji, haa teeŋti noon kadi huutoraade ɗum ngam haɗde suurtooɓe njiyaagu e paltoor leƴƴi e leydi hee haalde miijo mum en.
- Goomu nguu ina woƴaa ko wiyaa e naatirde Doosgal leydi ndii wonde ko Sariya Lislaam tan woni « tuugorde sariya » koo, woto ɗuum addande laamu nguu ƴettude won ɗeen doosɗe sariya ɗe njahdaani e Nanondiral ngal. Ɗum noon ngu wasiyii Dowla oo nde hoolkistoo mbele alaa geɗe ngoni heen baawɗe huutoreede ngam haɗde naftoragol won ɗiin hakkeeji cifaaɗi e Nanondiral ngal.
Paltoor feewde e Hardaneeɓe e leƴƴi ɓaleeji
- To bannge Paltoor feewde e Haradaneeɓe e leƴƴi ɓaleeji leydi ndii, Goomu nguu wiyi ina woƴaa goodgol haa hannde won ɗeen juɓɓule gaadanteeje kam e sikkeeji pinal, baawɗi semmbinde paltoor leƴƴi e joñgol hardaneeɓe, haa teeŋti noon e keɓgol Nehdi e Jaŋde e golle e ɗuhorɗe e cellal e sarwisaaji renndo. Ko noon kadi Goomu nguu woƴiraa famɗeende ɓaleeɓe (Haalpulaar en, Sooninkooɓe e Jolfuɓe) e hardaneeɓe nder laamu nguu, haa teeŋti noon e poostooji ngardiigu e ɗo fewjetee nder njuɓɓudi laamu e konu e polis e poostooji toɗɗeteeɗi (depiteeji, meeruuji ekn) kam e nokkuuji keeriiɗi e jaayɗe (art. 2,5).
- E nder ɗuum, Goomu nguu ina wasiyii Dowla oo : a) nde toppittoo no moƴƴi ciynugol moƴƴol sariya paatuɗo e paltoor leƴƴi, anndina mo yimɓe ɓee e ñaawooɓe ɓee e heedooɓe ɓee (awokaaji) e polis oo kam e yimɓe laamu woɗɓe halfinaaɓe ciynugol walla ndeenka sariyaaji. b) nde toppitoo gongol moƴƴol ɓaleeɓe e hardaneeɓe e denndaangal juɓɓule politik laamu nguu e renndo ngoo, kam e senngo heeriingo, haa teeŋti e poostooji woote e pewjugol, nder laamu e juɓɓule laamu, e konu e polis e jaayɗe ; e nder ɗuum, ina ɗaɓɓaa e laamu nguu nde rokkata limooje paatuɗe heen e ciimtol mum paangol. c) nde ƴettata kuule keeriiɗe feewde e won ɗeen dente ngam wallitde naatgol majje e renndo hee haa teeŋti e keɓgol jaŋde e golle e safaara. d) semmbinde oorle pindingol yimɓe ɓee e hoohooɓe diine e renndo ngam haɓde no moƴƴi e miijooji yawu feewde e hardaneeɓe.
Kaɓgol e njiyaagu e jiyɗingol
- Goomu nguu teskiima Dowla oo ƴettii kuule ngam haɓde e njiyaagu e jiyɗingol e batte mum (…), kono tan, Goomu nguu ina woƴaa a) luttugol batte njiyaagu e miijooji yawu ñiɓiiɗi haa tiiɗi e aadaaji jowitiiɗi heen ; b) baasgol woode keɓe ngam ɓetde njaajeendi njiyaagu ; c) caɗeele ɗe wonɓe e wimmbo jiyaagu kawrata nder renndo ngoo sabu mum en waasde jogaade karte dentitee, heɓde golle, janngude e jeyde leydi, hay leydi jinnaaɓe mum en, ɓe alaa ɗo payi so wonaa ruttaade e ngonka njiyaagu.
- E fawaade e ɗuum, Goomu nguu … ina wasiyoo dowla Muritani : a) nde roɓintoo keɓe ngam anndude njaajeendi ngonkaaji njiyaagu luttuɗi woodde e ɓeydude darnde ngam momtude denndaangal batte njiyaagu, tawa ina siyna e goonga sariya 031/2015 jowitiiɗo e barhoyingol njiyaagu e pawgol kuuge e baɗe njiyɗingol ; b) semmbinde oorle pindingol e caaktugol sariya oo, haa teeŋti nder goomuuji ɓurɗi farwude ɗii, kam e ñaawooɓe e heedooɓe e gollooɓe laamu halfinaaɓe ciynugol sariyaaji, hoohooɓe diine e renndo e haɓde e aadaaji e miijooji yawu dagnooji ɗeen baɗe ; c) Reende mbele defte daartol janngirɗe kuutorteeɗe e jaŋde hee ina peeñnina darnde yimɓe jiyɗinteeɓe ɓee ; d) Heñoraade ciynugol wasiyaaji kaalaaɗi ɗii e ɓetde, sahaa kala, ciynugol mum en wondude e woƴaaɓe ɓee ; e) yenaneede … mbele yimɓe ittaaɓe e ngonka njiyaagu ina keɓa kaayitaaji dantitee, ina keɓa golle e jaŋde e jeyi leydi, mbele aɓe mbaawa ronde, ɓe ndokkee leydi ; f) rokkude Goomu nguu maandinooje faggudu e renndo wonande yimɓe haalaaɓe ɓee.
- Goomu nguu ina woƴaa caɗeele ɗe jiyɗinaaɓe kawrata ngam wullitaade e waɗde feere haa polis e ñaawoore heɗoo ɗum en, caɗeele waɗde wiɗtooji jowitiiɗi e ɗeen geɗe, caɗeele denndingol geɗe ceedtotooɗe, caɗeele waɗde feere haa ñaawoore toppitoo baɗe njiyaagu haa ƴetta kuuge tolniiɗe heen. Goomu nguu ina woƴaa kadi baasgol ñaawirɗe karalleeje (kalfinaaɗe njiyaagu) gonɗe e Nuwaasoot e Nuwaadibu e Neema rokkeede kaɓirɗe e ngalu ko ngollorii, Goomu nguu ina woƴaa kadi ko kuuge pawaaɗe haa jooni e baɗe njiyaagu ɗee mbeeyondiri e bonannde geɗe ñaawaaɗe ɗee.
- Goomu nguu ina wasiyii Dowla oo nde yenantee mbele njiyɗinaaɓe ɓee ina mbaawa joɗɗinde wullitaango tawa kulɓinaaka, mbele ngoon wullitaango ina winndee, wiɗto waɗee, waɗɓe bonannde ɓee ñaawee, pawee kuuge tolnondirɗe e bonannde baɗe mum en. E ngu wasiyii kadi Dowla oo nde rokkata ñaawirɗe Nuwaasoot e Nuwaadibu e Neema ngalu e yimɓe yonɓe mbele ina mbaawa golloraade no fotiri nii. Dowla oo ina foti habrude Goomu nguu njeñtudi kafeeje paatuɗe e njiyaagu jettinaaɗe ñaawoore ɗee.
Ƴellitgol ɗemɗe Pulaar, Sooninke e Wolof
- Goomu nguu ina teskii Dowla oo ina heɓtini wonde Wolof e Sooninke e Pulaar e Arab ko ɗemɗe ngenndiije, kono ko Arab tan laawɗinaa (ɗemngal laamu e jaŋde e golle). Goomu nguu ina sunii e baasgol woodde kabaruuji paatuɗi e ɓamtugol tabitngol, janngingol e kuutoragol ɗemɗe ɗe ngonaa Arab ɗee, nder njuɓɓudi laamu e sarwisaaji renndo e ñaawirɗe e jaayɗe. Goomu nguu ina teskoo wonde baasgol walla ŋakkeende kuutoragol ɗee ɗemɗe ina waawi ustude naftoragol leƴƴi kaalooji ɗee ɗemɗe hakkeeji mum en ɗi Nanondiral ngal heɓtinani ɗum en ɗii.
- Goomu nguu ina wasiyoo Dowla oo nde huccanta, caggal nde diisnondiri e leƴƴi goƴaaɗi ɗii, laawɗingol Pulaar e Sooninke e Wolof (ɗemɗe gollorteeɗe nder laamu, janngeteeɗe…). E ngu hesɗitina wasiyaaji maggu ɓennuɗi (CERD/C/65/CO, para.20 mo 10/12/2004) feewde e Dowla oo ngam naatnude nder tippudu nehdi e jaŋde leydi ndii wonande sukaaɓe yiɗɓe janngude e ɗeen ɗemɗe, ngu toppitoo hoto kuutoragol ɗemɗe ɗee wonde kuutorgal joñirgal won ɗiin leƴƴi. Goomu nguu ina wasiyoo kadi Dowla oo nde semmbinta kuutoragol ɗemɗe ngenndiije ɗe ngonaa Arab ɗee nder njuɓɓudi laamu, nder sarwisaaji renndo e tippudi ñaawoore kam e polis, mbele yimɓe ɓe kaalataa Arab ɓee ina mbaasaa joñeede e nder naftoragol hakkeeji lelnaaɗi e Nanondiral ngal.
Sifaa njogarameejo paltoor leƴƴi
- Goomu nguu ina woƴaa luttugol e nder won ɗiin leƴƴi baɗe gaadoraaɗe ɗe moƴƴaani, kaɗooje rewɓe naftoraade e timmal hakkeeji mum en cifaaɗi e Nanondiral ngal, haa teeŋti e hakke jeyde leydi walla ronde leydi. Goomu nguu ina woƴaa kadi ko sukaaɓe rewɓe heewɓe, ummiiɓe e yimɓe jiyɗinanooɓe walla e leƴƴi ɓaleeji leydi ndii, lutti e humambinnaagal walla ngoppata jaŋde no feewi, tee njogii caɗeele heɓde no njanngiri jaŋde toownde, lutti joñeede.
- Caggal ciftingol wasiya maggu kuuɓtodinɗo tŋ 25 (2000) jowitiiɗo e mbaadi njogarameeri paltoor leƴƴi oo, Goomu nguu ina wasiyoo Dowla oo nde ƴettata kuule katojinaaɗe ngam momtude baɗe gaadoraaɗe kaɗooje rewɓe e sukaaɓe rewɓe naftoraade hakkeeji mum en, haa teeŋti noon e hakke jeyde leydi walla ronde ɗum. Goomu nguu ina ɗaɓɓira Dowla oo baylugol Dabi ɗowooji galle e waɗde oorle kumpital paatuɗe e potal hakkeeji hakkunde worɓe e rewɓe nder yimɓe hee, haa teeŋti feewde e hoohooɓe aada e diine. E ngu wasiyoo kadi Dowla oo nde semmbinta kuule ƴellitgol jaŋde feewde e sukaaɓe rewɓe hardaneeɓe e leƴƴi ɓaleeji ɗii ngam ustude tolno humambinnaagu e goppugol jaŋde. Goomu nguu ina ɗaɓɓira Dowla oo nde rokkata limooje paatuɗe heen nder ciimtol mum paangol.
Paltoor nder donnugol ngenndaagu
- Goomu nguu ina wondi e sokla ko kuulal 8 Dabi ngenndaagu (sariya tŋ 1961-112 mo 12 suwee 1961) kam e kuule 13 e 16 sariya tŋ 2010-023 mo 11 feebariyee 2010 momtuɗo won lelnanɗe sariya 1961 oo, lelni doosɗe ceertuɗe wonande worɓe e rewɓe ko faati e donnugol sukaaɓe jibinaaɓe caggal leydi kam e suddiiɓe iwdi tumarankoori, ngenndaagu mum en.
- Goomu nguu ina wasiyii Dowla oo nde hoolkistoo mbele worɓe e rewɓe muritaninaaɓe ina pota hakke jowitiiɗo e donnugol sukaaɓe mum en e suddiiɓe mum en ngenndaagu. (Ɗum firti ko so gorko ko muritaninaajo, sukaaɓe mum e suddiiɓe mum ina njogoo hakke wonde muritaninaaɓe, kono kadi so debbo ko muritaninaajo, sukaaɓe mum e jom galle mum yo njogoo hakke wonde muritaninaaɓe).
Ngonka muritaninaaɓe mooliiɓe e artiraaɓe to/ (e ummoraade) Senegaal.
- Goomu nguu ina wondi e sokla, kam fof e teskaade kabaruuji ɗi Dowla oo rokki ɗii, sabu kabaruuji kollitooji caɗeele duumiiɗe ɗe won ɓeen artiraaɓe ummoraade Senegaal ngam heɓde ballal kaanngal ngam keɓtugol darnde mum en e renndo hee kam e njuɓɓudi laamu hee, ngam jannginde sukaaɓe mum en, ngam keɓde safaara, ngam gollaade kam e keɓde kaayitaaji etaa siwil e keɓtude leyɗeele mum en ɗe ɓe mbiyi ko kamɓe njeyi. Goomu nguu ina wondi e sokla hoto huunde e artiraaɓe ɓee ngontude yimɓe ɓe ngalaa ɗo njeyaa. Yanti heen, e ngu sunii e ko Dowla oo suwaa tawo ɓamde sariya paatuɗo e moolagol.
- Goomu nguu ina wasiyoo Dowla oo nde ɓeydata semmbe ngam dañande caɗeele koɗtugol muritaninaaɓe artiraaɓe Senegaal safaara duumotooɗo, haa arti noon to bannge faggudu e renndo, rewrude e ballitgol keɓgol golle, e jaŋde e safaara e jaawnugol naattugol maɓɓe e njuɓɓudi laamu, keɓgol jeyi leydi e kaayitaaji etaa siwil kamɓe e sukaaɓe maɓɓe. Goomu nguu ina wasiyoo Dowla oo nde siifata, siyna, Nanondiral 1954 jowitiingal e yimɓe ɓe ngalaa ɗo njeyaa kam e Nanondiral 1961 jowitiingal e ustugol keeweendi yimɓe ɓe ngalaa ɗo njeyaa. Goomu nguu ina wasiyii kadi Dowla oo nde yaawnata eɓɓaande yowitiinde e hakke moolagol e Muritani.
Ndonaandi aadeeri kewkewe 1989-1991
- Goomu nguu humpitiima kabaruuji ɗi Dowla oo rokki ɗii, kono ina heddoraa sokla sabu Dowla oo waasde haa hannde wiɗtude haa annda warɓe koninkooɓe ɓaleeɓe walla majjuɓe e sahaa kewkewe 1989-1991, e waasde mo lomtinande loraaɓe ɓee walla ronooɓe mum en no fotirnoo nii. Goomu nguu ina sunii ko Dowla oo ƴetti Sariya tŋ 93-23 mo 14 suwee 1993 ngam yaafaade waɗnooɓe ɗeen bone, sibu ɗuum ina haɗa peeñgol goonga wonande ngool jaɓɓugol jojjanɗe aadee. Goomu nguu ina teskii wonde baasgol wiɗtude ngam laɓɓinde ɗeen kewkewe, ina waawi, so ɓooyii, bonnude ngootaagu renndo ngoo e ngenndi ndii.
- Goomu nguu ina wasiyii Dowla oo nde ƴettata kuule ngam ñawndude haa timma ndii ndonaandi aadeeri. Ina heen firtude sariya yaafuya 1993 ngam feeñninde goonga e anndude waɗnooɓe bone e ɗeen kewkewe, kam e lomtinangol moƴƴol denndaangal loranooɓe e ronooɓe mum en.
Keɓe paatuɗe e paltoor leƴƴi
- Goomu nguu ina sunii e pamɗugol kabaruuji Dowla oo rokki tawi ko paatuɗi e gullitaali, e wiɗtooji, e nawgol sariya, e ñaawooje, e kuuge ɗe ñaawooje Dowla oo pawi e dow baɗe paltoor leƴƴi, walla kuule ɗe juɓɓule goɗɗe ƴetti ko faati e ɗuum.
So Goomu nguu tuugniima e wasiya mum kuuɓtodinɗo tŋ 31 (2005) jowitiiɗo e paltoor leƴƴi nder njuɓɓudi laamu kam e sifaa no tippudi ñaawoore kuuge gollortoo nii, e ngu siftina Dowla oo wonde baasgol woodde gullitaali walla ñaawooje joopiiɗe paltoor leƴƴi ummoriiɗi e loraaɓe ɓee, ina waawi feeñninde baasgol woodde sariya keeriiɗo paatuɗo heen, ŋakkeende humpitaade ɗo ɗum waawi wulliteede, ŋakkeende pellital laamu nguu ñaawde waɗooɓe ɗeen golle paltoor, baasgol hoolaade tippudi ñaawoore kuuge ngoodndi ndii walla hulde lorateeɓe ɓee tampineede so ngullitiima. Goomu nguu ina ɗaɓɓi e Dowla oo nde darotoo mbele sariya leydi ndii ina waɗa dame coklaaɗe mbele yimɓe ɓee ina ngannda hakkeeji mum en, haa teeŋti noon e yimɓe wuurɓe e nder tuddule mooliiɓe e artiraaɓe, yimɓe eggiyankooɓe kam e yimɓe dowri, kam e yimɓe rimɗinaaɓe e njiyaagu. Ɗuum ina toɗɗii kadi ñawirɗe toppittooɗe paltoor leƴƴi.
Pelle ɗe ngonaa laamuyeeje e pelle jojjanɗe aadee
- Goomu nguu ina sokli sabu ko golle pelle ɗe ngonaa laamuyeeje e pelle daraniiɗe jojjanɗe aadee njuɓɓinta njowitii e yamiroore ko idii, kam e ko won heen kawrata e paddooje to bannge laamu ngam heɓde yamiroore, haa ɗum addana ɗum en gollaade e nder suuɗaare. E ngu sokli kadi sabu kabaruuji kollitooji wonde won ɗeen terɗe pelle jojjanɗe aadee kulɓintee walla kaljintee walla mdummbetee koo. Goomu nguu ina soklani ñawoore Seek wul Mkaytiir sabu ñiŋii ko won ɓeen yimɓe tuugotoo e Lislaam ngam dallinde paltoor leƴƴi e njiyaagu, kam e ñaawgol Umar wul Beybakar sabu ñiŋii darnde laamu nguu feewde e ndonaandi aadeeri ; Goomu nguu ina huli hoto golle baaɗe nii njibinde weeyo haɗoowo kala cuurtugol jaɓɓugol jojjanɗe aadee, walla jaɓɓugol Nanondiral ngal.
- Goomu nguu ina semmbina Dowla oo nde waɗɗinta e pelle ɗe ngonaa laamuyeeje e pelle daraniiɗe jojjanɗe aadee tintingol golle tan (itta baɗɗingol keɓgol yamiroore) ; ɗuum ina foti naworde hay pelle kaɓotooɗe paltoor leƴƴi e njiyaagu e baɗe njiyaagu. E ngu wasiyoo Dowla oo nde faddotoo, nde reenata ɗee pelle e naatgol e fiyakuuji mum en ngol rewaani laawol kam e kulɓingol e kaljingol, o sunnoo kala nde o hollitaa golle baaɗe noon. Goomu nguu ina wasiyoo kadi Dowla oo nde hoolkistoo haa yenanee mbele sariyaaji ƴettata ɗii kaɗataa ñiŋgol jaɓɓugol jojjanɗe aadee.
Wasiyaaji goɗɗi
Ciifgol kuutorɗe goɗɗe
- Sabu teskaade denndaangal jojjanɗe aadee fof njahdata, ceerndotaako Goomu nguu ina wasiyoo dowla oo nde siifata kuutorɗe winndereeje jowitiiɗe e jojjanɗe aadee ɗe o jeyaaka tawo ɗee, haa teeŋti e lelnanɗe toɗɗiiɗe ŋaddet leƴƴi baawɗi joñeede e heedeede, ko arti e Nanondiral (tŋ 189) OIT paatungal e gollotooɓe e galleeji (mbinndaneeɓe e booyuuji ekn.)
Jaabawol Bayyinaango Tuugnorgal golle Durban
- E tuugnaade e Wasiya kuuɓtodinɗo tŋ 33 (2009) paatuɗo e batu ƴeewtorgu Durban, Goomu nguu ina wasiyoo Dowla oo nde siynata Tuugnorgal golle Durban ngal Batu kuuɓtodinngu luulndiingu paltoor leƴƴi, boroɗaagu e ŋakkeende muñal, ƴettangal e settaambar 2001 gollorteengal ngal, tawa ina teskii winndannde sakkitiinde Batu ƴeewtorgu Durban jooɗinoongu to Jeneef e lewru abriil 2009, so ina siyna Nanondiral ngal.
Goomu nguu ina ɗaɓɓa e Dowla oo nde waɗata e ciimtol mum muddewol paangol, kabaruuji laaɓtuɗi jowitiiɗi e tuugnorɗe golle ɗe o ƴetti kam e kuule goɗɗe nde o ɓami ngam siynude Bayyinaango ngoo kam e Tuugnorgal golle Durban e nder leydi ndii.
Diisnondiral e renndo siwil
- Goomu nguu wasiyiima kadi nde Dowla oo udditta kaaldigal e pelle renndo siwil gollotooɗe e ndeenka hakkeeji aadee haa teeŋti e haɓotooɓe paltoor leƴƴi, feeñnina ko gollii heen nder ciimtol mum paangol kam e rewindo teskuyaaji baɗaaɗi ɗoo ɗii.
Ciimtol ngol joofiri ko wasiyaaji cariiɗi goɗɗi, ina jeyaa heen :
Taƴe kimmuɗe no feewi
- Goomu nguu ina fooɗta hakkille Dowla oo e kimmugol teeŋtungol wasiyaaji gonɗi e taƴe 14 e 20 e 26 ; e nder ɗuum ina ɗaɓɓi e mum nde feeñinta e ciimtol mum paangol, kabaruuji jaajɗi paatuɗi e kuule memotooɗe ɗe ƴetti ngam ciynugol ɗiin wasiyaaji.
Cargol kabaaru oo
- Goomu nguu ina wasiyoo Dowla oo nde saaktata ciimti hollitta ɗii, e nde saaktata kadi teskuyaaji cakkitti Goomu nguu nder ɗemngal laawɗungal ngal, kam e nder ɗemɗe ngenndiije kuutorteeɗe ñalnde kala e leydi hee ɗee, hono no fotiri nii.
Tonngani on ɗum ko Bookara Aamadu Bah
Nanondiral winnderewal paatungal e mumtugol denndaangal mbaadiiji paltoor leƴƴi
ko Nanondiral Fedde Ngenndiije Dentuɗe, puɗɗingal siyneede ñalnde 4 saawiyee 1969. Nanondiral ngal ina waɗɗini e kala leydi ciifndi ɗum, nde momtata kala paltoor to bannge leñol, kala ceerndugol leƴƴi walla Apartaayd, e daranaade ɓamtude paamondiral hakkunde denndaangal leƴƴi.
Ina wiyaa e udditirde Nanondiral ngal : « Nder ngalɗoo Nanondiral, konngol “paltoor leƴƴi” joopii ko kala ceerndugol, ɗawgol, deɗɗugol walla ɓurnugol tuugingol e edda leñol, noordi (goobu), jibinannde, iwdi ngenndi maa leñol, tawi faandaare mum ko firtude walla haɗde keɓtingol, maa naftoragol walla gollaloragol, nder ngonka potal, hakkeeji aadee kam e wellitaare worworde to bannge politik, faggudu, renndo e pinal walla e faanu nguurndam renndo baawɗo wonde kala. » (taƴre 1 kuulal gadanal).


c: text/html

text:
Caɗeele heɓugol kartal dantite e nder Kamerun, Jantoore Mariyamu Muumini
Saakitaama ñannde :
Heɓugol kartal dantite e Kamerun ko huunde saɗtunde sanne. Gila duuɓi jowi ɗii torraaji no duumi. Saa'i happaaɗo on ko lebbi tati kono ko ɓuri heewude e ɗaɓɓooɓe no habboo duuɓi duuɓi. Oo alhaali waɗii haa woɓɓe ɓii-leydiiɓe Kamerun hollii mettu-ɓernde mum. Ɗum addii Koolaaɗo kuuɓal to baŋŋe kisal fiɓii jonnde kawral jaynirɗe ñannde 8 lewu go'aɓuru 2021. O yewtii fii alhaali. Jantoore Mariyamu Muumini, nultondiraaɗo RFI Fulfulde Kamerun.

robotstxt: allowed

filter: keep


text:
Jaawngel Jaawngel Jaawngel siiku,Ɓalel to Jaawngel ɓalal laɓkal,Kurket Kurket bojjoy maakoy,Dunngu to yaltii koy ndufa laala,Ton caka mbaape to laati nyiɓɓii,Ceeɗu to jokkii ngeraaɗe konkaa,Koy ndima ɓocco koy kaɗee coyɓo,Jaawngel Jaawngel Jaawngel siiku,Leeɓe ɗe maakoy toɓɓoy-toɓɓoy,Ngel ɓalwi ɗoo, ngel ranni ton, Bojji ɗi maakoy belɗi heeɗaande,Monnuɗo reenu monnere majja,Boyoowo reenu bojji timmaa,Yimre maakoy horway ko mettii.Jaawngel Jaawngel Jaawngel siiku,Anndinee-mo pamtinee-mo,Yecce ngujjo o reena Jaawngel,To boo o wujjii ngel yiman tan,Siikali maagel nanndii yimre,marɗo Jaawngel war yi`u ngujjo,Tappe ngujjo ngujjuɗo Jaawngel.Jaawngel Jaawngel Jaawngel siiku,Iyeende ɓalwoy, sofna Jawngel,Ngel heɓa lootaande, leeɓoy laaɓa,Koy ndima ɓocco boɗɗe sa`eende,Belɗe e honnduko, belɗe ƴakkol,Taa fiy Jaawngel, taa riw Jaawngel,Huunyuɗo Jaawngel nelɓe kaɗeemo.Jaawngel Jaawngel Jaawngel siiku,Bimmbi, nyalowma ngel heran tan,Assira, jemma koy yiman tan,Taa fiikal aan, taa huunyoykal,Biyeeli maakal kal fiiran tan,Nyalla e lesdi waala e lekki,Kal rima nyuure kal rima naange.Jaawngel Jaawngel Jaawngel fiiru,Goɗɗo e ɓaari dulkete sawru,Fiiru ɗalaamo to leydi ngaaɓi,Goɗɗo dariiɗo no nodda njaawleMoftee Moftee cuɓtee ngabbe,Mooɗee-ɗe kaare, ciiɓe peewɗam,Here here tan ciike piire.
Bindol: S. I. Teete


text:
Mamady Doumbouya Goddo cebbiddo haa leydi Guine e’ badidoo,
Laftanal kanal mamady Doumbouya kanko tuccitini laamu Aardido lesdi Guinea Conakry mbieteedo Alpha Conde nyalde 05/09/2021 bawo kibpol laamu manngol haa wakkeere kankan Mo sukaniido lesdi French yaago duubi 2018. Nden mo lattiido mowdo Jangirde Sojaen konu haa ko burta duubi sappo e’ joy (15) bee Margo maskamku kuude Soja,Mo huwi haa lesde Afganistan,Ivory cost,Djiboti,Central Afrika nden mo kuwdo Rento dow keeri lesde mbana Israel Cyprus,United Kingdom Guinea.
Mamady Doumbouya mardo fahmu tilimgo O’ timmini e’lto kuude Soja haa ko larani Rento dow keeri lesde haa babe e’ltugo Sojaen lesdi Israel dum e’lto ngam mawbe Sojaen haa Jangirde (EAL Senegal) nden mo jangi haa Jangirde e’lto Sojaen mawbe (EEML libreville) hafahin mo jangi haa Jangirde Sojaen konu Paris mo lattiido Directoojo mo kubaaruuji di Sojaen be muamala ummatoore dum Soja.
Alpha Conde wadiimo mo acca huwango konankoen Faransa mo warta Guinea sey mo hokka horeejo konnankoobe nden mo wada nder kawtal keertagal haa hitaande ujene didi e’ sappo e’jeetati (2018) konnankoobe be mawbe nder aslien mabbe, wakkeere mamady kambe koni honoobe kuude turtube bee turtoobe. Bawodon mo famti be dum billaniimo haa dum riwiimo dow manku maako sey mo loorti dow keerol lesdi Sieraleon mo wayliti mo hippi laamu Jagordo maako.
Har hitaande hikka nde ujune didi e’ nogas e’ go’o(2021) mo habdani waddugo kawtal maako konngal futotirangal e’ hukumaawa rendo lesdi,fuddaadum har lewru joyabru hitaande ujune didi e’ nogas be go’o (2021) haa woodi mbiol kollangol mo naggaama.
Nyalde Alad /05/09/2021 mo anndini be nanngol Ardiido lesdi Alpha Conde bee diirtugo gitire lesdi hawtaade laamu ngun. Nden hafahin mo mabbugo keeri lesdi. O’wii wonnaago Siyassaku, nden e’ kilanta Risku lesdi hawtaade kitaaji dulludi Adilaaku, bee ny’oddugo hakkeeji leydie’n woni sababu tuccitingo laamu ngun.


text:
Koolol Nagge yuɓɓinaama ñalɗi 18, 19 e 20 bowte (desammbar) 2017 e nder Nuwaasot, laamorgo Muritani e gardagol cukko hooreejo Tabital Pulaagu Catal Muritani hono Jallo Daawuuda, caggal nde ngantu rafi teppi hooreejo mawɗo catal ngal hono Fari Jeeri Bah. Ñalnde ñalawma adan, koolol ngol hurmbitoyaa ko to Galle Mooɓondire (Palais des Congrès). Ñalawma oo fof ko toon ñallaa, hiiraa haa pecce jamma. Konngi ɗii, gila e cukko hooreejo Catal Muritani, laamiiɗo Aadamawa hono Alhajji Mohammadu Barkinɗo, Alhajji Alfaa Aamadu Jallo, gardiiɗo Tabital Pulaagu hakkunde leyɗeele, Doktoor Iisaa Jallo, kalfinaaɗo ngaynanteeri e safrude luure haa e Dono Sampaate ko toon mbaɗaa. Teddiniranoo golle ɗee ko Mawɗo leydi Muritani hono Mohammed Wul Abdel Asiis. Ko kañum kadi fotnoo udditde golle ɗee hawri o woni ko e ɗanngal, caggal leydi. Lomtii mo to bannge kaalanɗe e to golle ko jaagorgal Pinal e fitiram-gollaagu e ngal ngaynaaka. Kewu nguu nootitaama sanne. Yimɓe leyɗeele fulɓe keewɗe njiyaama : Senegaal, Gammbi, Mali, Burkinaa Faso, Niiseer, Niiseriyaa, Kameruun, Togo, Gine, Caad.
Fulɓe Muritani e yiɗɓe pulaagu, ngummoriima e diiwanuuji leydi ndii fof, ngarii, ngardi e keewal e peewal. Kala jiɗnooɗo yiyde ŋari Pullo, ŋaaŋtii e ooɗoo subaka. Hinnde fof waɗiri ñaantungal mum ko bannge. Balle teskinɗe kadi mbaɗaama, gila e kolce, maaro e nebam haa e kaalisaaji. En teskiima heen Woɗaaɓe Penaaka, Jaawɓe, Joobɓe, Boosoyaaɓe, Suudu Fahfahɓe, Wuro Beelel Gawde Hebbiya, Waalalnaaɓe, Rewɓe Halayɓe haɓooɓe e baasal, wolarɓe, ekn. Ñalawma ɗimmo oo waɗaa heen ko geɗe ɗiɗi. Heen geɗel, jeewte e wejo e ndefuuji ganni. Ɗuum waɗaa ko hakkunde Galle Sukaaɓe Kiiɗɗo e Faawru Jaatiiji Ngenndi. Geɗel ɗimmel ko njillu to wurooji walla mbalndiiji nayi to Idini. Ko jaribo jillondiral nayi caparooji ngoni toon. Hoɗɓe leyɗeele ngarnooɗe ɗee ko toon njahi. Biisuuji nay haa keewi ko jiidaa e werlaaji tokoosi. Ɓe ngartoyi e Nuwaasot ko hakkunde futuro e geeƴe. Hay gooto e maɓɓe dañaani fawde yitere mum e wejooji mbaɗaaɗi e oon ñalawma gila e geɗe ñeeñɗuɗe haa ñameele hanki walla heɗoraade nofru jeewte mum baɗanooɗe ɗee. So neɗɗo luutaama jeewte Bah Mammadu Kaaliidu, Ceerno Aamadu Yero Kiiɗe e Ceerno Suleymaani Kan, won ko luutaa e ɗii ñalɗi nagge. Ñalawma tataɓo oo, woni ñalnde 20 ndee, ɓuri teskinde heen ko wejo duumiingo e hiirde jamma, uddunde ñalɗi ɗii. Ko oon ñalawma rokki koololnaaɓe godditaade e ñalɗi ɗiɗi gadani ɗii.
Koolol Nagge e Muritani heewii jamaanu, feeñninii ndunngu Pulaagu, dillinii yimɓe mawɓe, gila e nder leydi haa e caggal mayri kono kadi ngol waɗii pergitte keewɗe, laaɓtuɗe ɗe gumɗo waawnoo taaraade.
Gelongal Fuuta lollirɗo, Njaay Saydu Aamadu


text:
Porofeseer Mammadu Njaay: Taariika Fuladu. Jeeydigla hakkunde Fulfulde e ɗemɗe darwiidiyankooje...
Saakitaama ñannde :
Koɗo Mawɗo : Porofeseer Mammadu Njaay, ɗemɗiyankoojo, jannginoowo to duɗal mawngal Sheykh Anta Joop Dakar. Men haalidii e makko toɓɓe ɗiɗi. Toɓɓere no faati e deftere makko no innee: Gila Malal BAH haa Alfaa Moolo BAALNDE, taariika Fuladu janteteeɗo. Toɓɓere ɗiɗaɓere ko fii wiɗto makko ko faati e jeydigal hakkunde Fuldulde e ɗemɗe darwiidiyankooje.
Koɗo mawɗo mo jaɓɓiɗen hannde Porofeseer Mammadu Njaay ko wiɗtiyankejo jannginowo ɗemɗiyankaagal walla ganndal ɗemɗe to duɗal mawngal cheikh Anta Joop Dakar.
O winndii deftere taariika nde o innitiri "Gila Malal BAH haa Alfaa Moolo Baalnde". O aray ɗoo o finsitana en ko o loowi e mayre. Pr Njaay ko o wiɗtiiɗo e dow jeeydigal hakkude ɗemngal fulfulde e ɗemɗe darwiidinkooje, o yewtay em ko o taskii e nder ngoo wiɗto makko.
Heɗiyankooɓe, gila hannde ko min e Aisha Sow lomtondirta e kaa taskaram. Hiɗen wi’a mo bismilla.
Ko saɗi mon ko toolii! Bismilla koɗo men on.


text:
Taalol: Maaguru Hokkii Koyɗe
Jibrilla Eggi
Wiehan de Jager
Ndenno dabbaaji ngalaa koyɗe.
Ɗi fuu e ɗi ndasoo.
Yimɓe tan ngoodi koyɗe ɗe Maaguru hokkiɓe.
Nyalaande feere Maaguru wiʼi hokkay dabbaaji fuu koyɗe. O yiɗi ɗi njaha.
Nden o anndiniɗi.
Dabbaaji mbiʼi, "Boɗɗum, min keɓa koyɗe."
Ɗi ngaɗi ka yimugo e wamugo.
Dabbaaji mbiʼi, "Dasoraago reedu ɗum bone."
E ɗi nana nawɗum.
Nyalaande nden dabbaaji fuu njahi wuro
Maaguru.
Dabbaaji ngaɗi corol: tireeji, nyiibi, boji, ngilanngeeji, colli, baaɗi bee mawndu fuu.
Kala dabba fuu heɓii koyɗe nayi.
Colli boo, koyɗe ɗiɗi.
Koo ɗume sanjii nde ɗi keɓi koyɗe.
Goɗɗi ngami bee seyo, goɗɗi boo njani.
Ɗi njahi ɗi kolli yimɓe.
Dabbaaji mbiʼi, "Min meetataa dasaago e leydi."
Kaatoota sakitii warugo. Maaguru ƴaminga, "Walaa ko lutti gaɗa na?"
Kaatoota jaabii, "Eh, min tan sakitii."
Maaguru numi, "Hannga tan lutti. Ko mi waɗata bee koyɗe luttuɗe?"
Nden Maaguru hokki kaatoota koyɗe luttuɗe fuu.
Kaatoota nanii belɗum wiʼi, "Mi ɓuray dabbaaji luttuɗi fuu yaawugo."
Ɓaawo kaatoota dilli, mboodi maa yottii wuro Maaguru. Ndi wiʼi Maaguru, "Hokkam koyɗe."
Maaguru wiʼi, "Mi hokkitirii koyɗe fuu. Toye ngonnoɗa?"
Mboodi wi'i, "Mi weetori."
Maaguru raari, koo e woodi ko lutti.
Ammaa walaa ko mo yi'i.
Maaguru wiʼi mboodi, "Koyɗe luttaayi." Mboodi dasii hooti, heɓaayi koyɗe.
Diga nyalaande nden, mboodi acci ɗaanaago. E ndi reena nyalaande Maaguru fuɗɗitata hokkugo koyɗe.
You are free to download, copy, translate or adapt this story and use the illustrations as long as you attribute in the following way:
Taalol: Maaguru Hokkii Koyɗe
Author - Mutugi Kamundi
Translation - Jibrilla Eggi
Illustration - Wiehan de Jager
Language - Fulfulde Mbororoore
Level - First paragraphs
© African Storybook Initiative 2015
Creative Commons: Attribution 4.0
Source www.africanstorybook.org


text:
Kadi ! Juulɓe laawiima goɗngol. Caggal nde diine maɓɓe seyfitaa goɗngol. Ina jeyaa e wifooɓe jayngol ngol, kerecee en seɓɓitiiɓe ko wayi no oon jaasɗo biyeteeɗo Terry Jones, jeyaaɗo to Florid, to Amerik, oon duppunooɗo Ɓuraana yimɓe fof ina ndaara.
Haa hannde ko yiɗde sekonoraade juulɓe walla ko jaasre maɓɓe tan tolnii ɗoon ?
Kadi ! Juulɓe laawiima goɗngol. Caggal nde diine maɓɓe seyfitaa goɗngol. Ina jeyaa e wifooɓe jayngol ngol, kerecee en seɓɓitiiɓe ko wayi no oon jaasɗo biyeteeɗo Terry Jones, jeyaaɗo to Florid, to Amerik, oon duppunooɗo Ɓuraana yimɓe fof ina ndaara.
Haa hannde ko yiɗde sekonoraade juulɓe walla ko jaasre maɓɓe tan tolnii ɗoon ? Ooɗoo filmo, kañum fof e waasde yuɓɓude, ko jamfa wonande leñol kopte en to Misra, sabu maɓɓe naworeede e ko ɓe tinaani. Ko jamfa kadi wonande laamu Obama, sibu mum takkeede wondude e waɗɓe oo filma, walla kam waasde haɗde ɓe. Heewɓe boom ina cikki ɗumɗoo ko golle heerto dawrugol rippoobilikee en, ngam wallitoraade ɗum e woote paaɗe ɗee. Hay so tawii eɗen nganndi alaa ko laamu Amerik waawi heen, sibu ko sariya leydi ndii wiyi : “alaa sariya waawi haɗde walla reɗɗude dewal, walla wellitaare haala walla jaayɗe”. Ɗum noon, no yimɓe ɓee mbellitiraa rewde diine mo mbelaa nii, ko noon ɓe mbellitiraa haalde ko ɓe mbelaa.
Ɗum fof e wayde noon, waɗɓe ooɗoo filmo salteejo, majjaani ko mbaɗi koo maa addu fitinaaji, ina gasa nii tawa ko ɗuum ɓe njiylotonoo, ngam hollitde wonde juulɓe ko yimɓe fitina, ko neegɓe ekn… Haa teeŋti noon wonaa hannde ko wayi nii fuɗɗii. So wonaano ɗuum, huunde waynde nii ɗojjintaa hay mbuubu. Kono ɗum waɗi ko caggal njanngu Irak, caggal njangu Libi… ɗum waɗi ko e sahaa mo juulɓe kaaɓani leyɗe hirnaange, gila e nate gaywinooje nelaaɗo (mo jam e kisal ngoni e mum : JKM) e baɗe goɗɗe koynooje juulɓe…
Kono mbele ɗuum fof ina foti addande juulɓe laawaade haa ko ina nduppa, ina mbara ɓe mbiyaani mbaɗaani? Alaa! En njaɓataa nelaaɗo men seyfitee, kono en njaɓataa kadi takkude hay gooto warhoore mo waɗaani, alaa ko haali yande e mum walla e jawdi mum, walla warde ɗum!
Eɗen njogii kaɓtorgal goɗngal ɓurngal yuumtude, so huutoraade enenne wellitaare woodnde to leyɗe mawɗe ɗee, mbinnden, njarfen diine men ! So gooto e ɓee jaasɓe ɗojjii, njaltinen binndanɗe sappo, noogaas, teemedere, binndiiɗe mo moƴƴi, njarfen heen nelaaɗo men (JKM), piren ɗum e ɗemɗe winndere ndee kala, caren haa yaaja, rewrude e jaaynirɗe kala, haa ɓe nganndaano kala ngannda, ɓure Muhammadu, ɓure diine men. Ko ɗum woni ko pot-ɗen ummanaade, ngoɗɗito-ɗen kala fitina e ngañgu ngu alaa nafoore, ngu ɓamtataa diine men.
Tawfik Mansuur
Fulo : BAB
——————————
- E miijo Muhammed Morsi …
E miijo Muhammed Morsi, hooreejo leydi Misra, ɗee geɗe inan njejjitina en caɗeele Fuɗnaange ɓadiiɗo ɓurɗe teeŋtude.
Oo filmo luulndiiɗo Islaam ko huunde bonnde, kono ko “yejjitinoore caɗeele tigi rigi gonɗe fuɗnaange ɓadiido ɗee”. O Ñiŋi kadi bonanndeeji baɗɗi ngam jaabtaade ɗum ɗii.
“En mbaawaa jaɓde ndeeɗoo tooñannge e ɗee golle jiiɓooje yimɓe. Ɗee golle yimɓe ɓe kellifaaka, mballitaa jam, kono kadi ina njejjitina en caɗeele gonɗe to Siiri, to Palestiin…”.
O wiyi kadi “ɗoo e Misra en njaɓataa yimɓe ɓe mbiyaani mbaɗaani njanee walla mbaree. Ina waɗɗii laamuuji ɗii kala reende kisal ambasaduuji e wanngotooɓe e jeyi keeriiɗo. Warde neɗɗo ko huunde harmunde”.
“Deeƴre nder winndere ndee ina hatojini e jokkondiral e paamondiral e kormondiral, e kormagol diineeji, e keewal pine, e ceertugol miijooji”.


text:
FAGGUDU: battane mbuuɗi fenaande e dow faggudu leyɗeele
Saakitaama ñannde :
E nder kaa taskaram “Faggudu e Ɓamtaare AfriK’’, limoore sappo e go’o, kaaleten ko ko fewti e mbuuɗi fenaande ma wi’en foo biyee ka ɗemngal faransiire.Ko woni mbuuɗi fenaande ? Ko ɗum waawi jibinande faaggu nduu e nder leyɗeele Afrik ? Ko ɗum ustata e faggundu leyɗeele?Ma en artu e miijooji heɗiiɓe RFI Fulfulde e tonngoode WhatsApp. Ngam jaabaade ɗee naamne, en yewtidan e Moodibbo YARA, dilloowo e baŋŋe baɗateeri, to Bamako, keɓnooɗo caaɗeele e mbuuɗi fenaande.Ngam faamude fii ɗii mbuuɗi fenaande, koɗo men ko Abdoualaay Alaay KO’ITA, ngaluyankejo, mawɗo suudu noftiirndu mbuuɗi (Bank) to Kolonjeba diwal Sikaaso.
Heɗee kaa taskaram e alkamissare kala e 8:50 (GMT)
Himo heɗitee aljuma e 17:50 (GMT) Yonta Kuuɓal.
Hiɗon waawi tawtoreede e jeewte ɗen ka tonngoode amen WhatsApp: 00221766441282.
Hiɗon waawi yiitude taskaramji ɗin fow ka kelle amen Facebook e Twitter: RFI FULFULDE


text:
E hitaande 1962, caggal caɗeele keewɗe, ɗe o dañdi e seernaaɓe Fuuta, Alhajji Mahmuud fayti ko to leydi Kameruun, nootaade e bismaango Aamadu Ahijoo, laaminooɗo leydi ndii e oon sahaa, ngam jokkoyde toon golle ɗe wonnoo e dow mumen. O woni e leydi ndii, o jaɓɓaa e mayri saɗne. Caggal mum, o woni e eɓɓude gollodaade e Njuɓɓudi Ngootaagu Afrik. Ko e oon sahaa o yiyondiri e Muktaar wul Daddah, gardinooɗo leydi Muritani caggal nde Aamadu Ahijoo itti wirnaawo hakkunde maɓɓe, newni kadi joɗnde hakkunde maɓɓe. Ko ɗoon Muktaar Wul Daddah ɗaɓɓiri mo nde o artata e Muritani ngam wallude ɗum tiiɗtinde jaŋde arab e nder leydi ndii. Alhajji Mahmuud Bah jaɓi, arti e Muritani. Ko ndeen o ƴettiti nguurndam neɗɗo laawɗuɗo e nder njuɓɓudi laamu Muritani tawi o yeebaaki nguurndam duɗe Al falaah e mahgol jumaaji e nder weertaango Afrik bannge hirnaange. O woni koroowo jaŋde arab fotde duuɓi ɗiɗi, tuggude e hitaande 1962 fayde e hitaande 1964. E ngaal daawal, o dañi fartaŋŋe ƴellitde ɗemngal arab e ɓamtude diine Lislaam haa heɓi nokku. Caggal ɗuum, laamu nguu yuurnitii, tawi golle ɗee pamɗirii mo, kanko Alhajji Mahmuud Bah, waɗti mo diisnondirɗo mawɗo leydi ndii, hono Muktaar Wul Daddah, ko fayti e jaŋde. Ɗuum, ko tuggude e hitaande 1964 fayde e 1978.
E dumunnaaji battindiiɗi e nguurndam makko ɗii, o daraniima ittude luure gonnooɗe hakkunde makko e won yimɓe e yaafnaade denndaangal pergitte ɗe o dañdanoo tuggude e nder ngenndi makko Fuuta Tooro haa to nder leydi Senegaal tawi saabinoo ɗum ko waasde faamondireede. E ɗo wattindii ɗoo, caggal njillu makko e leydi Abuu Dabi, nootoyaade bismaango laamɗo leydi ndii, Alhajji Mahmuud Bah renndinii denndaangal almuɓɓe mum e yoga e darodinooɓe e mum, rewɓe e worɓe, ñalnde 1 lewru siilo 1978 ngam jaarde ɗumen sabu darnde hiisnde nde ndarodinoo e makko, darnde haɓde e humambinnaagal, darnde riiwtude majjere haa e darnde yeynaade hakkillaaji niɓɓi. Balɗe tati caggal mum, oo ɗanniyanke mawɗo waɗi ɗanngal mawngal, cakkital ngal artetaake, ñalnde 4 lewru siilo 1978, ena yahra e duuɓi capanɗe jeeɗiɗi e tati. O darii darnde Suleymaani Raasin Baal, kelnooɗo Muudo Hormo, itti ɓoggol kalfaandi e daaɗe fuutankooɓe. O darii darnde Abdul Qaadiri Kan mahnooɗo 33 jumaa gila Horkaƴere haa Dagana. O yaɓɓiti e felo Sayku Umarul Fuutiiyu Taal ƴettunooɗo fetel diine, haɓi e tuubakooɓe, holli aarabeeɓe teddungal Ɓaleejo haa njiyri gite mumen.
E nder nguurndam Alhajji Mahmuud Bah, hay so binndol ngol yaltinaani, ena laaɓi kam wonde geɗe tati ena laaɓti heen: fiɓnde, duwaaw e jaambaraagal. Ko ɗeeɗoo geɗe tati ngoni njoɓaari makko e njogitaari makko e kala nokku e kala ngonka. Kala wolde, nde o huccani, o waɗataa heen ɓerɗe ɗiɗi. Ko ɓernde wootere tan o jogotoo, ɓernde pellitɗo.
So en ƴeewrii mo to bannge fiɓnde, en tawat alaa mo o foti mawnude fiɓnde e dow laral leydi ndii. Tuggude nde o dañi ɗokkere, o fiɓi fiɓnde makko wonde so woodii hankadi o sifortee ko ganndo ɗokko kono wonaa gaynaako ɗokko, ndeen fiɓnde meeɗaani rostaade hay leƴƴannde haa ɗo o ruttii e joomiiko ɗoo. Pellital makko e yeeyde huunde e baali makko e yahde Weendu Boosoyaaɓe ngam waylude nguurndam aga, joom ngafeeji e dawnaaji, ganndunooɗo wiidooji e ƴarooji, goownooɗo laddeeji cukkuɗi, jeewɗi, wontude almuudo quraana, ñobbiiɗo haa ɗaati, ceertuɗo e kala tuuyo walla mbelemma fittaandu, newiiɗo, kofotooɗo e yeeso ceerno, ruttoo wuurta e njelaari tawa ena anndi won ɗo lahe ɓiraɗam, leele, pedane e kaaɗam leemondiri e dow kagguuji, sasaaji e bootuuji keewɗi lacciri njoorndi pawndiri, muña ɗaam nguurndam haa joofna, wonaa huunde weeɓnde e jahɗo haa fuɗɗii ƴoƴde. So en ndeftiima e laawol makko feewde Sahaal, ummaade e Weendu Boosoyaaɓe, rewi Duɗal Letwetaar sara Mudjeriyaa, fayi Shingiti haa yettii Tijikja to diiwaan Tagante maa en nganndu won ko o happani ko mawni, ko tiiɗi. Ngaalɗoon ganndal fof e wulleede, yonaani mo haa ko omo fiɓa yahde haa Makka, hakkunde tampere ɗanngal, caɗeele tumarankaagal, heege, ñawu e kolɗam, ko jiidaa njeeruuji taƴooɓe e ñannge ladde, ko pellital mawngal. Wonde mo funnaange fotde duuɓi 12, alaa ko o hiilnii so wonaa artirde ganndal dowrowal haa e ngenndi makko, ɗo o daasnoo mbootu, o mawni, e mbeddaaji ɗi o ñaaƴatnoo, ɗo o huurantenoo beeyni, so omo ƴaroo ngam anndinde wonde alaa ko jommbi guurɗo wonande moƴƴere walla bonannde, ko fiɓnde nde wonaa mo woni kala rokketee ɗum.
To bannge duwaaw, neɗɗo waawaa taƴtude ɗeeɗoo maaje caɗeele ɗe o taƴti, gila e caɗeele ɗanle ngam ɗaɓɓitere ganndal, peli won e seernaaɓe Fuuta e wondiiɓe mumen haa bile laamu noppi-boɗeeji e jagge mumen, maayo fof e wune mum tawi joom mum wondaani e duwaaw jaabaaɗo. Heewɓe etinooma rewde e laabi makko ɗii kono caggi ko e hakkunde yolnde, laatii ngabbii-keɓaani, ngarti-tawtaani.
Ko fayti e jaambaraagal Alhajji Mahmuud, sinno wonaano cuusal makko, njuɓɓudi Al falaah, yettotanooko ɗo yettii e duuɓi jawtuɗi ɗii. Alaa geɗe kaantare walla e biyaate bonɗe, ɗe o hollaaka, gila e haala haa e baɗe, ngam hulɓinde mo walla yamminde mo mbele omo woppa ko o yahata koo. Laamu tuubakooɓe e hiisde e mettude e makko, haɓɓere won e seernaaɓe Fuuta e saɗtude e tampinde mo, ndonkii dillinde ɓernde ndee saka haɗde mo yettaade toɓɓaaɗe makko.
Wonnoo faandaare makko ko haɓde e humambinnaagal e riiwde majjere haa njalta weertaango Afrik bannge hirnaange, juulɓe ɓee naŋtoo e diine ceniiɗo, ƴoogoowo e cewle sunna Nelaaɗo Alla (mo jam e kisal ngoni e mum). Hay so Alhajji Mahmuud yettodaaki ɗeen paandaale 100%, a waɗii jeloode nde maaytataa e leƴƴi hirnaange Afrik, teeŋti e hakkunde Muritani, Senegaal e leydi Mali.
Kala baɗɗo ko heewɓe mbaɗaani, tawi ko e moƴƴere, maa dañ kadi ko heewɓe ndañaani e moƴƴere. Alhajji Mahmuud Bah mo Jowol Yowi-looɗe ko e ɓeen tigi jeyaa.
Njaay Saydu Aamadu


text:
Baawɗe Alla, booti, ko wiyetnoo « hoɗdiiɓe bonɓe », ina mbaawi wontude safaara keewɗo faayiida. Ko ɗum woni ko kippu annduɓe wiɗtooɓe, wonɓe to duɗal jaaɓi-haaɗtirde Nottingham to Angalteer, kabri ñalnde 6 settaambar 2010. Ɓe njiytii ko ina wona molekilaaji jeenay ceertuɗi e nder ngaanndi e ciirte (ciirtol) ɗaɗi-tino booti e teŋke.
Geɗe tookaaɗe wonande bakteriiji ɗe nganndu-ɗaa ina mbaawi hutoreede ngam haɓde e mborosaaji keewɗi dartaade antibiotikaaji gaadoraaɗi ɗi. E wiyde ɓeeɗoo wiɗtooɓe, ɗiiɗoo ciirti ina mbaawi warde ko ɓuri 90% e mborosaaji biyeteeɗi estaafilokok dooree (staphylocoques dorés, hono SARM) kam e Eshirishiya koli (E. coli) tawi alaa ko mbonni e ɓalndu neɗɗo. E ooɗoo sahaa, annduɓe ɓe ngoni ko e ƴeewde e nder laboratuwaar mum en ko heen geɗal kala e geɗe jiytaaɗe ɗe heerorii.
E miijo Simon Lee, gollotooɗo e duɗal gannde safaara jawdi to duɗal jaaɓi-haaɗtirde Biritaan, «ɗumɗoo ko huunde jooɗtoranoonde sibu koowooje nguuri ko e nokkuuji ɗi cenaaki, bonɗi e cellal, ɗo bakteriiji keewi no feewi. Ɗum noon alaa e sago ɓalli majje paggoo kaɓtorɗe mborosaaji taweteeɗi e ɗiin nokkuuji ». «E min njaakorii maa ɗii molekilaaji mballit haɓde e ñawbuuli ɗi SARM e E. Coli caabii, ɓeydotooɗi ñalnde kala mettude haɓde ». E miijo Simon Lee «yanti heen ɗiiɗoo antibiyotikaaji kesi maa mbaaw lomtaade safaruuji goodɗi ɗi, keewɗi nafoore kono jogiiɗi batte goɗɗe keewɗe ɗe njiɗaaka ».
(Le Monde) / firo : Bookara Aamadu Bah
Kelmeendi
- Molekil : Molécule, woni dental gabbe ɗiɗi ko famɗi fof, tawi ko dental dimtingal (électriquement neutre).
- Abbere : Atome (hawraama yo wiye atomere, so heewii wiyee atome
- Ciirtol / ciirti : tissu(s)
- Ɗaɗol tino : nerf
- Ɗaɗol ƴiiƴam mboɗejam : artère
- Ɗaɗol ƴiiƴam ɓalejam : veine
- Bakteriiji : Bactérie (kullel jogingel toɓɓere wootere)
- Toɓɓere : cellule (go’owel nguurndam)


text:
Fooyre Bamtaare : hol to njeye-ɗaa e gure men Fuuta ?
Katante leñol (KLñ) : mi yettiima aan jooɗaniiɗo Fooyre Ɓamtaare (F.Ɓ.), dokkuɗo mi fartaŋŋe waawde jokkondirde e ndee jaaynde, tawi ko e yeeso jaaynde nde korsin-mi, e yettude ɓeen hatanteeɓe huɓɓooɓe ndee fooyre to rewo Afrik. Miin noon njeyaa-mi ko Aañam Yeroyaaɓe e nder Booseya kadi e dowla Senegaal.
F.Ɓ. : Hol no ndee innde « Kalante leñol » ardi e maa ?
KLñ : Inniri mi noon ko Njaay Saydu Aamadu, hono Gelongal Fuuta. Ko kayre noon ɓeydi darnde anm sabu so neɗɗo inniraama ndee innde, sañnjaama, fooftere alaanaa ɗum hankadi.
F.Ɓ. Hol nde naat-ɗaa e Pulaar ?
K.Lñ : Caggal nde njannginaa-mi Ɓuraana haa njoofnu-mi, to Aañam Siwol, to ceerno Maajakatee Kah, paytu-mi Cilon to Ceerno Abdul Qaadiri Lih, njanngini-mi toon sariya ko biyeteeɗo Aamadu Tijjani Jah, gila ndeen giɗli am e Pulaar ena ɓeydoo ñalnde kala, haa uddit-mi heen duɗe, njuɓɓin-mi heen jime, miɗo waɗa jeewte, mbinndu-mi heen defte … seeraani, mboɗo yiɗa Pulaar haa ngongɗin-mi so tawii tan neɗɗo daraniima leñol, tawi ko giɗgol goonga hay dara o jillinaani heen, so o maayii, ko aljanna o fayi.
F.Ɓ : heewɓe nanatnoo dille Katante ko e nder Senegal. Ko sakkitii ko, keedtu-ɗaa ko to duunde Orop, haa teeŋti e leydi Farayse, hol no mbaaw-ɗaa jokkirde toon darnde nde ndarino-ɗaa gaay nde ?
K.Lñ : Pulaar wiyi « wojere yiɗiri mbabba ko kam en nanndi noppi » kadi no neɗɗo hoɗiri ko noon yillortoo. Naat-mi Farayse ko maayirɗe 1990, leelaani e darorɗe 1991 tan naat-mi e Fedde Kawtal Janngooɓe pulaar fulfulde e nder winndere. Oon sahaa ko e naange e hoore nguurndam Kawtal. Leelaani ɓe kalfini mi heen geɗe keewɗe, ɗuum reɓi haa ngardinaa-mi Kawtal e daawal 2003-2005, ko e nder ngardiigu am Kawtal noon dille Tabital Pulaagu naati Farayse.
F.Ɓ. : ko e oon saanga mbiy-ɗaa miijo sosde Tabital Pulaagu winndere naati Farayse, kala leydi ndi fulɓe ngoni wonta catal e cate Tabital pulaagu. Ngoon miijo hol no jabboraa ?
K.Lñ : ngal naamnal ko doondingal haala njuutka. Ko e oon sahnga caɗeele e peccooru peeñi e Kawtal. Ko adii luural amen nii, hono ngaal luural feeñii to Senegaal hakkunde ARP waɗtude ɗum Tabital pulaagu walla ARP oo heddo tan ɗo wonnoo, haa Kaw tal neldi toon sete maslahaa. Ndeke deƴƴinatnooɗo woyooɓe yantii e woyooɓe, nde Tabital pulaagu naati Farayse, minen ne min keɓi ɗeen caɗeele hakkunde wiyɓe Kawtal yo heddo Kawtal tan, e wiyɓe yo innde ‘Kawtal’ nde waɗte ‘Tabital Pulaagu Farayse’ : ko hakkunde ɗee inɗe ɗiɗi luural waɗi, Kawtal wonti sengooji ɗiɗi pooɗondirooji.
F.Ɓ. : Yo wiye ‘Kawtal’ walla yo wiye ‘Tabital Pulaagu’, mbele wonaa ‘ittu ɓoggol, waɗ e ñale, walla ittu ñale, waɗ e ɓoggol’ ? Mbele wonaa « yo ñale hume tan » ? Ɓayri inɗe ɗiɗi ɗee kala ko fayndaare wootere, hol ko luurdi ɗum ?
K.Lñ : ellee ko daraa ko walla ko daranaa ko, won soomɓe goɗɗum ko wonaa ko yehetee ko. Ko e ɗii miijooji ɗiɗi yimɓe peccii, haa laaɓti, ɓee ngonani ko Kawtal, ɓee ngonani ko Tabital. Sikkeeji e tuumondiral, ŋuttu-ŋuttu naati ɓerɗe fof ñawi. Nde haala ka heewi, wiyaa yo woote waɗe.
Wootewaɗee, so gasii hollitoyee mooɓondiral potnongal jooɗaade e 2005. Woote waɗaa miijo Tabital ngo fooli. Wananɓe Kawtal ɓe mbiyi woote ɗe ndeewaani laawol, sabu yiytaama won wootɓe ngalaa karte. Hankadi sabbaa e mooɓondiral haa yettoo.
Nde mooɓondiral ari 2005 ɓennini miijo yo waɗte Tabital. Luural ngal mawni, batu fusi yimɓe carondiri tawi kawraani. Nde ɓooyi woodi dañɓe miijo saroraade nii ena hersinii e leñol no woorunoo. Goomu njoyo sosaa yo yuurnito golle ɗe, njoyo ɓe njuurnitii, mbaɗi woote, heen tato ngonani ko Tabital, ko ɗo geɗe ɗe mbuɗi, ɗekki.
F.Ɓ. : Nde miijo Tabital ngo fooltii, ɗekki, hol ko jibinaa caggal ɗuum ?
K.Lñ : caggal ɗiin ɗekki, hoyreejo kiiɗɗo Kawtal (haade mooɓondiral sarinooma) winndi cate Kawtal fof, no kaaldigal ngal jokkiri hankadi ko Tabital tan woodi. Batuuji keewɗi mbaɗi haa batu jooɗii, yiilirde Tabital Pulaagu Farayse (TPF) darnaa, wonti kala jiɗnooɗo Tabital sosee, abbii heen, kala gonanɗo Kawtal diri dow. Wonti hare hakkunde pelle ɗiɗi … hankadi haala bonnaa tan haa boni, ñawannde waɗi ronkaa cafroowo.
F.Ɓ : caggal cosgal TPF, aan gardinooɗo Kawtal o, hol no nguurdu-ɗaa hakkunnde ɗe pelle ɗiɗi ?
K.Lñ : caggal cosgol nde TPF, hankadi wonti Kawtal ena haɓoo Tabital, Tabitalnaaɓe ndarni goomu yo yimɓe naattu e Tabital ; ko ɓeen noon ɓuri yaajde jeeyngal, naatni e hakkillaaji yoga yimɓe, wonde saliiɓe tabital pulaagu ɓe, calorii ɗum ko njiɗaa innde ‘pulaagu’ nde, heewɓe nootorii heen hare e cekedele. Ko ɗo Kawtal dañi caɗeele, miin e hoyre am ngabbitii-mi e Tabital pulaagu sabu keewal ko toon yahri, kadi, to Kawtal to, ko ñalnde hare dawi tan njiyataa yimɓe, so hare ɓennii, alaa mo njiyataa… Mbinndu-mi Kawtal ɓataake jaltugol sibu mi waawaa jeyeede e Fedde hare tan nde alaa golle, alaa e sago yimɓe njoɗodoo, wooda ko pewjidi.
F.Ɓ : Caggal ɓataake ma o, hol jaabawol Kawtal ?
K.Lñ : Mi dañii caɗeele e ñiŋooje ɗe ngalaa ɗo kaaɗi, mi wiyaama ko mi taƴoowo enɗam. Ko e oon sahnga deftere am « giɗgol goonga » yalti, heen fedde wootere hay gooto soodaani nde, sabu wiyeede ko mi jamfiiɗo leñol.
F.Ɓ : E kuuɓal, hol no nguurdam Kawtal e Tabital Pulaagu Farayse ngoori hannde ?
K.Lñ : hannde o, so miin haalantu maa alaa heen Fedde tiiɗnde to bannge golle, ko batu waɗat tan, haalee ko tiiɗi, tawi golle ngalaa.
F.Ɓ : hol wasiyaaji ma ?
KLñ : Alaa e sago hoyreejo Tabital Pulaagu Winndere (TPW) faama so TPW arnoo ko naftude fulɓe, hannde, naftaani, lorlu, sabu alaa fof leydi e leyɗeele fulɓe ɗo peccoor alaa, tee ko adii Tabital Pulaagu, yimɓe ena ndeeƴnoo. Sabu wonde mi hannde tergal TPF alaa e sago miijo heso ƴettee, naamnal kesal naamnee, hol ɓeto golle TPW, tawa geɗe moƴƴe walla bonɗe nde fedde nde addi e leyɗeele fulɓe ina kaalee.
F.Ɓ : A jaaraama Katante Leñol
Waɗi jokkondiral ngal ko
Abuu Aamadu Joop to Likseyba Gorgol (Muritani)
ñalnde 9/08/2010


text:
Jaɓɓorgo Pese Sooninke
Pesol: Sooninke
Kuutoragol ɗemɗe ngenndiije nder Suudu sarɗi
Jokkorde pelle pine Pulaar, Sooninke e Wolof hono Fedde Ɓamtaare Pulaar e Muritani (FƁPM), Fedde muritaninaare Ɓamtaare Ɗemngal e Pinal Sooninke (AMPLCS),...
Muritani leydi am, oo ɓiɗɗo jilluɗo, baɗtaaɗo aarabe
Eddaaji tati yimɓe ngoni e Muritani, ɗiin eddaaji yimɓe ko : Ɓaleeɓe, remooɓe, waañooɓe, waali wuro en hoɗnooɓe ɗoon...
Woni hakkunde ɗemɗe ko galɗondiral
Yontere ɗemngal Farayse e Farankofoni (francophonie) yuɓɓinaama e leydi hee tuggi 17 marse 2018. Ɗum hawri kisa ko won ɓeen yimɓe jannguɓe ɗemngal Arab...
Ko ɗemngal woni leñol
Geno tagi yimɓe fecci ɗum en e leñi (leƴƴi) ngam ɓe mbaawa anndondirde e gollondirde. O rokki kala leñol ɗemngal keeringal, yimɓe maggol hina...


text:
Alhaali kosam ɓiraaɗam Afrik e battane ɓira conndi e ɓamtaare majjam
Saakitaama ñannde :
Heɗiiɓe RFI fulfulde min mbismiima on e nder taskaram men Faggudu e Ɓamtaare Afrik. Faandaare makka, ko faaminde on, no leyɗe fewndori baŋŋe jawle, ɓamtal e saɗteende walla caɗeele ko yowitii e ɓamtaare Afrik. E nder yewtere ndee, kaaleten ko ko fewti e ɓamtagol kosam moƴƴinaɗam Afrik.Ko ɗum waawi jibinande faaggu nduu e nder leyɗeele ɗen ?Ngam jaabaade ɗee naamne, koɗo ko Muumini SIDIBE, burkinaajo, gardiiɗo baylaari kosam, no wi’ee « laiteries Kosam de l’Ouest » Burkina Faso. En kaaldan kadi e Tiiɗa Mballo, gardiɗo baylari no wi e « Pullo debbo» wonɗo to worgo Senegaal.Ngayniirten ko miijooji neldaaɗi e tonngoode WhatsApp.Heɗiiɓe RFI Fulfulde, ko ni woni toɓɓe taskaram men.


text:
Ɓakkere Nde / Ɓakke Ɗe
Ɓakkere ko
Innde renndinnde
Ɓakkere ina waawi ɓaggeede e fannu
Weeyo
.
Teelal Ɓakkere ko Ɓakkere, keewal mum ko Ɓakke.
Firo
Nokku loɗo. Jiiɓre leydi wayndi no hollalde nii kam e ndiyam iirtee haa modda haa waɗta ɗakkaade e juuɗe e koyɗe.
Ɓeydou firo woɗngo
Ɓakkere e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Ɓakkere e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Ɓakkere
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Ɓakkere
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Ɓakkere


text:
Fedde FONADH e Eɓɓoore Concordis ballondiral Ammbasad leydi Angalteer keblii rewɓe sappo ummiiɓe e gure joyi (Boowel 1, Boowel 2, Gurel Gobi, Garli e Jekituuba). Heblo ngoo yowitii ko e janngude ñootol. Hebli rewɓe ɓee ko Aminata Umaar Bah , kebloowo to Duɗal Keblorgal karallaagal (Centre de Formation Professionnelle). Heblo ngoo waɗi ko to ñiiɓirde fedde nde wonaa laamuyankoore wiyeteende E A F T (Heblude Jannginde Debbo Gooboowo). Masiŋaaji ɗi ɓe keblaa ɗii ko masiŋaaji joƴƴinteeɗi e leydi tawi ko junngo yirlata ɗum. Gila e ñalawma gadano rewɓe ɓe puɗɗiima tigi rigi diirnuude masiŋaaji. E nder rewɓe sappo ɓe heen nayo meeɗiino hebleede to bannge ñootol, heen ɗiɗo (Rewɓe Boowel 1) ko fuɗɗiiɓe ɗigginde tigi rigi , darnde maɓɓe e tiinnaare maɓɓe ina teskaa no feewi . Huufi golle ɗee ko jooɗaniiɗo fedde FONADH e diiwaan Gorgol.
Jaŋde masiŋ ñootoowo waɗi ko doge ɗiɗi : Janngude ñootol (ɗum ko waawde huutoraade masiŋ oo) e janngude taƴgol. Ina wayi no ɗeeɗoo doge ɗiɗi fof ɓe mbaɗii ɗum. Heblo ñootol e nder balɗe joyi ina famɗi no feewi, kono ko meeɗnel tan, heddii ko kamɓe heblaaɓe ɓe ɓe njokka golle so tawii ɓe ngartii e gure ɗee. E wattan heblo ngoo wuro fof heɓii masiŋaaji ɗiɗi, piisuuji joyi, bobinaaji gaaraaji sappo mawɗi, mecekke (sisooji) ɗiɗi, blastik e kaɓirɗe goɗɗe.
Gooto e tawtoraaɓe heblo ngo : « Mbiyetee-mi ko Karjatu Mammadu Jallo, njibinaa-mi ko hitaande 1998 to Boowel 1, mbiɗo yetta Alla no feewi, mboɗo jaara ɓesngu Boowel no diidorii ngam jogaade e am hoolaare suɓaade mi yo mi yahan ɗumen heblo ñootol ngo Fonadh e Concordis njuɓɓinnoo ko ina wona heblooji ɗiɗi e ballal AMCC 2. Mboɗo jogii heen weltaare e coftal sabu nde ummatoo-mi galle amen hay dara mi anndaa e ñootol, hannde noon alhamdulillahi, mi waawii ñootde kala ko weli-mi, ɗum kadi mboɗo ñaagoo nde heblooji ɗii njokkata haa ɓura ɗoo. Mboɗo yetta hoddiiɓe amen safalɓe, ko ɓiɓɓe yummiraaɓe amen ɓe min njogodii koɗdigal moƴƴal».
Usmaan Ñaan –Kayhayɗi


text:
Hinndu Umaru Ibraahiim, dilloowo e baŋŋe kiwal taariindi noddii fii wallitagol ngoo weeyo
Saakitaama ñannde :
Hannde ko ñalaande aduyankoore ƴettaa ngam hiwgol leydi ndin. Ko e ndee hitaande ujune ɗiɗi e noogay weero ngon ɓuri wulude e taariika adunaaru ndun. Hikka Hooreejo Amerik Joe BIDEN nodditii kawral aduyankowal ngam haɓugol kii nguleeki. E ɓen noddaaɓe, no tawaa Hinndu Umaru Ibrahiim daraniiɗo kiwal taariindi. E faandu haala Ibrahiima Timmbi BAH, no nodda fii wallitagol hiwgol ndii taariindi.


text:
Jokkorde pelle pinal ngenndiije, hono FƁPM, AMPLCS, e APROLAWO, suniima nde nani terɗe Diiso Ngenndiiwo Jaŋde (DNJ) toɗɗaama, tawi hay heen gooto jooɗanaaki ɗum heen.
Caggal mbayliigaaji jaŋde keewɗi, baaɗi nii heewde ko ngalli, min cikkunoo ko yontanii Muritani hankadi suɓaade jaŋde tuugiinde he ɗemɗe ngenndiije, haa teeŋti noon e tolno lesleso, tawi kadi ine semmbini ɗum heen :
- humpito dañaango he nder leydi men e kitaale 80 rewrude e Duɗal Ɗemɗe Ngenndiije ;
- haralleeɓe jaŋde fof ine kawri, he nder winndere ndee, he konngol gootol, wonde ko ɗemngal neeniwal woni « coktirgal ekkagol juumtungol » ;
Kono kadi gila he feccere 2018, maale coftinooje ummoriima he to ɓuri toowde he laamu nguu, paatuɗe e naattingol ɗemɗe ngenndiije ɗee kala he nder Tippudi Nehdi e Jaŋde men. He ɗeen maale, eɗen mbaawi limtude :
- Ko hooreejo leydi jooni oo huninoo he kampaañ suɓngo hooreejo leydi e hitaande 2018 ;
- Pellitgol Suudu sarɗi huuɓnude nantingol he denndaangal ɗemɗe leydi ndii, e suɓaade yo pelle pinal ngenndiije ɗee yo ngon gollodiiɓe mum suɓaaɓe he nder ciynugol ndee feere ;
- Pottital baɗdanoongal e jaagorgal Jaŋde, e Heblo Karallaagal kam e Mbayliigu Jaŋde leydi ndii ñalnde 12 feebariyee 2020, nde pelle pinal ɗee totti mo Dallinannde mum en, ñaagii mo jeyeede e DNJ ngoo ;
- Cosgol Goomu parlemaa daraniingu Ɓamtaare ɗemɗe ngenndiije ;
- Konngol jaagorgal Jaŋde leydi ndii e kewu juutagol golle nguun Goomu sarɗooɓe, ñalnde 10 settaambar 2020, nde o wiyata wonde « jaŋde ɗemɗe ngenndiije jeyaa ko calɗi kimmuɗi mbayliigu jaŋde paangu nguu » ;
- Naatnugol jaŋde ɗemɗe ngenndiije ɗee kala to Duɗal Ngenndi ngal Njuɓɓudi laamu e Jaaynugol e Ñaawoore (ENAJM), kam e gollodogol mum juumtungol e pelle pinal ɗee e nder ɗuum ;
Ɗii sababuuji fof ine kollita wonde ine jojjunoo Pelle pinal ɗee toɗɗanee jooɗaniiɓe ɗum en he nder ndii njuɓɓudi cuɓanoytoondi leydi ndii laabi mum jaŋde, tee emin ɗaɓɓi nde ɗum feewnittee e ngoon yeeso. Sibu kadi ko ɗee pelle puɗɗi jaŋde he nder ɗemɗe ngenndiije he leydi hee, kono kadi ko kañje moofti denndaangal kattanɗe donanooɗe e Duɗal Ɗemɗe Ngenndiije ɓooyngal ngal.
Nuwaasoot ñalnde 28 feebariyee 2021
Jokkorde pelle pinal ngenndiije
Doggol terɗe toɗɗaaɗe he Diiso Jaŋde Ngenndiiwo
Nebghuuha Mint Muhammed Vall
Baro Abdullaay
Bekkaay wul Abdel Maalik
Muusaa Tumaani Sidibe
Lih Buusiree
Muhammed Saalem wul Mawluud
Sheekh Konaate
Abdellaahi wul Elkeriim
El Baan wul Saalem
Ahmed wul Siidi Baabe
Abdel Weduud wul Abdallaahi dit Dedduud
Umar wul Maatalla
Naaji wul Sayid
Um Selemeta Mint Sheex
Iisaa wul Buraya
Aliyuun Haydara Ishaag
Bubakar Joop
Muusaa Baccili Bah
Muhammed Sidiya wul Xabbaaz
Shaamex wul Mbaarek
Muhammed Siisee
Ahmed wul Sagiir
El Kowri wul Abdel El Mowla


text:
foolotirooji walla ndartine janngooɓe e duɗe e nder yoga e leyɗeele Afrik.
Saakitaama ñannde :
Heɗiyankooɓe RFI Fulfulde on salminaama, on weltanaama e kadi on jaɓɓaama ka Laawol Ganndal e Needi. En yewtay hannde fii foolotirooji walla ndartine janngooɓe e nder ɗee duɗe e nder yoga e leyɗeele Afrik.
E yewtiday fii mum enen e Siley Gorbal SI golloowo e jaagorgal needi halfinaaɗo jannde fayɓe duɗe hakkundeeje to Senegaal.
Faahin en yewtiday fii ndee toɓɓere enen e Abubakar Mandela Kamara renndoyankeejo hertorɗo jannde fayɓe to Gine.
Hadiyatu Alasaan BAH ko jannganaakuujo e duɗal wi’eteengal Riyaldode, ɗum ko e Nuwaakshot Moritani e Aysha Abubakar ko jannganaakuujo wonuɗo e duɗal wi’eteengal Wiktor ɗum ko e diiwal Ngawndere Kameron.
En heɗoto miijooji Kajjata Jallo Moritani Aamadu Julde Bari Madiina Woora, Gine .
Ka waynodiral men, en tolnay koɗo Ceerno JAA jannginoowo ka duɗe ɗe humondiraa e laamu Moritani.
iɗon waawi accude nulal, maa okkude miijo mon ka tonngoode amen WhastApp : 00221766441278.
Porogaraamuuji walla njuɓɓundiiji amen ɗin fow/fof hino tawee ka Twitter e ka hello amen Facebook :
RFI FULFULDE. Laawol Ganndal e Needi no heɗee aljumaare kala 8:50 (GMT), heɗitee altine 17:50 (GMT).


text:
Ñalnde 12 suwee (korse) 2021, e dow gardagol hooreejo Fedde Ɓamtaare Pulaar he Muritani hono Bookara Aamadu Bah, lappol ummoraade Nuwaasoot tawtoraama kewu « Ñalawma Deftere Quraan » Teddunde, firaande he ɗemngal Pulaar e dow ballal Ceerno Abuu Sih, binndoowo, biɗtoowo. Ine jeyanoo e lappol ngol ceerno Jibril Muusaa Joop, tergal FƁPM, e Hammat Muusaa Kan, karallo toppitiiɗo naatnugol deftere ndee he nder jaaɓnirgal.
Yuɓɓini ñalngu nguu ko diɗɗal Pelle Goodal, Raabita e Lewlewal Communication, to “Centre Amadou Malick Gaye” ɗo anndiranoo Centre Bopp, to Ndakaaru. “Teddungal Ñalawma oo waɗaa ko e dow pelle Tabital Pulaagu Senegaal kam e Fedde Ɓamtaare Pulaar Muritani. Bismaango Ñalawma oo fawaa ko e yeeso Ceerno Muhammadul Madaani TAAL, Kaliif mo Ceerno Muntagaa TAAL kam e sete mum.”
Ceerno Abuu Sih yettaama no feewi he golle mum, sibu mum gollaade kañum tan gooto ko leñol fof fotnoo gollaade koo. Jeewte keewɗe faayiida njeewtaama he kewu nguu, kollitoowo nafoore soomiinde e firo deftere he Pulaar.
Njillu nguu waɗii ngartam keew-ɗam, gila e jokkondiral hakkunde FƁPM pelle juɓɓinɗe ñalngu nguu, juumtowal he gollondiral ko ɓamtata ɗemngal ngal. Hooreejo FƁPM heɓii kadi yeewtitde e hooreejo Tabital Pulaagu Senegaal /ARP hono doktoor Fari Kah, ko faati e golle denndaaɗe ɗee. Ɗum noon, mbiyen tan Fulo Al Quraan Tedduɗo oo udditii dame cembinooje golle ɓamtugol Pulaar.


text:
Sariif Muhammad Aliyyu Haydara
Sariif Muhammad Aliyyu Haydara (Faranse: Chérif Mohamed Aly Aïdara), heɓaama e hitaande 1959, to Saare Daarul Hijrati, nde ko Baaba mum cincinde ko oon woni: Sariif Hasan Haydara, to worgo Senegal.
Sariif Aliyyu Haydara jeya ko e Ɓesngu sarifaaɓe teddu-ɓe, Ahlul bayti Nelaaɗo mo jam e kisal woni e mum en.
Baaba makko woni Sariif Alhasan Haydara. (Asli mum ko Muritani jeyaaɗo e hinnde Arab anndiraande Laglaal lol-lunde nder muritani) ummiiɗo e kiliifa men: Idriis Al Alawi Al Idriisii (cincuɗo dowla Idriisiyanke to Magrib e Nana Afrik) O askitintoo ko e Imaam Al Hasan ɓiy Aliyyu Ibnu Abii Ɗaalib yo jam e kisal won e mum.
- Neene makko woni: Maymuuna Jaawo. Ɓiy Seydu Jaawo. Gooto e mawɓe lenyol Fulɓe.
- Sariif Muhammad Aliyyu Haydara na jogii nasiyonaalji ɗiɗi: mbo Muritani e mbo Senegaal.
- Hombo waawi haalde e winndude ɗemɗe winndere - yankooje guurɗe keewɗe hono: Arab, Faranse e Angale. Ko noon kadi ɗemngal Pulaar e Olof.
Golle makko[taƴto | taƴto ɗaɗi wiki]
Sariif Muhammad Aliyyu Haydara woni mawɗa ruuhiyan-ke e ɗowoowo diiniyanke e hooreejo Dental Al Mujdahir dowliyankeewal, ko kanko woni hooreejo e direkteer Jeraal Rajo Mujdahir Fm dakar e Rajo Mujdahir FM Kolda. ko kanko kadi woni keyniiɗo gooto ɗowoowo dental Mujdahir nder Afrik e nder Aduna he no diidorino.
Njencudi miijo[taƴto | taƴto ɗaɗi wiki]
Wondude e jinndere e ɗatle jokkondirɗe, ɗum waɗaani Sariif welsindaade bannge miijo to bannge coftale mum ceertuɗe, o ƴettii ko heewi e waktu makko, o heerori ɗumwitto e wallifaade, o ɓuri waɗde himme mum e ɗuum kotaariik Islaam e Siira Nelaaɗo kam e yimɓe galle mum, yo jam e kisal won e dow maɓɓe, o heerini bannge mawɗo eballifaaɗe mum to bannge Irfaan e jikkuuji Islaam.
Sariif Ali Haydara yaltani defte e ballifaaɗe, goɗɗe kadina caate na tommbaa yaltineede.
Sariif na anndiraa sattude ƴeewtindaade njencudi miijo koadii nde o hollirta ɗum ngam sarde ɗum, waɗi noon ko, reende laabi hoolaare ganndal e sukkude kala ko ina ad-dda jiɓuya si yaltinaama.
Ina jeyaa ko ɓuri himmude ko Sariif Muhammadu Aliyyu Haydara yaltini e ballifaaɗe haa jooni:
- Goongaaji lomtagol Nelaaɗo (J. K. N.) nde yalti e ɗemngal faranse e arab e engele. (Les Vérités de La Succession du Prophète)
- Al Imaam Huseynu (yo kisal won e mum) cahadinɗo e Islaam ndaɗnduɗo-mbo, nde ko Arab nde winnda. (L’Imam Hussein (AS) martyr et sauveur de l’islam)
- Soknaajo Jeynaba jaambaara Karbala (yo o his) nde ko e ɗemngal faranse nde winnda (Sayyidda Zaynab (paix et salut sur elle) l'héroïne de Karbala)
- Sifa juulde Nelaaɗo (mo jam e kisal ngoni e dow mum) tawa fawii ko jiiɗe Ahlul Bayti. Nde ko e ɗemngal arab nde winnda. (La prière du Prophète Mouhammad (PSLF) selon les membres de sa famille)
- Gadiir Khum, nde ko e ɗemngal arab nde yalti.
- Aasuura (haaraan) ko nyalngu feet wolla ko jaale. Nde yalti ko ɗemngal faranse. (Achoura jour de deuil ou jour de fête ?)
- Puɗɗorɗe ko faati e jawdi islaamiyankeeri, nde yalti ko e ɗemngal faranse. (Principes de la finance islamique)
Ciife e duttorɗe[taƴto | taƴto ɗaɗi wiki]
- APPEL Chérif Mohamed Ali Aïdara, guide des chiites : «Partout dans le monde, les musulmans sont opprimés». Le Quotidien.
- Le chiisme au Sénégal Mozdahir. Shia Africa.
- cherif mohamed aly aidara, grand maître au service du peuple et quelques dignitaires Congolais. Daily Motion.
- Chérif Mohamed Aly Aïdara, guide des chiites du Sénégal « Unis, les guides religieux peuvent combattre le terrorisme au Sénégal». Kolda News.
- Institut Mozdahir International.
- Sénégal : 127 jeunes de Vélingara s’informent sur l’islam chiite. Shafaqna.
- Chérif Mohamed Aly Aidara, président de Mozdahir International : « L’islam ne peut pas être une religion de violence ». Seneweb.
- Qui est Cherif Mohamed Aly Aidara. Scribd.
- Les pressions faites sur notre communauté ne nous ébranlent point. Enquete Plus.
- Progression du chiisme en Afrique, une donnée qui peut modifier les équilibres géopolitiques. Aleteia.
- Inaugurantion d'une mosquée construite par l’Institut Mozdahir International : Le khalife de Médina Gounass bénit les actions de l’Ong chiite. Leral.
- PORTRAIT – Chérif Aïdara, guide des Chiites : Globe trotter. Le Quotidien.


text:
Ñalnde Aset 06 mee 2017, catal Nuwaadibu fedde Ɓamtaare pulaar e Muritani yuɓɓinii hiirde pinal mawnde, nder Nuwaadibu, tawi fayndaare mum ko ummanaade mahde galle pulaar mo Nuwaadibu.
Fedde Ɓamtaare dañii galle e nder Nuwaadibu gila hitaande 1986. Tuggi ndeen fayi hannde, galle oo mahaaka mahdi moƴƴiri. Laabi limti-limtinɗi catal Nuwaadibu ina sakka peeje no galle oo mahiraa, kono ɗe ndonka yahde. Hannde, catal Nuwaadibu ina felliti daraade no doole mum en potirnoo, sabu ngal lelnii laabi no ngalu dañirtee, mbele galle oo ina mahee, tawa ko e ballondiral e denndaangal nuwaadibunaaɓe. To bannge goɗɗo oo, gollal ngal ko ngal fulɓe kala, ɗo ɓe mbaawi wonde kala. Eeraango ina waɗaa fayde e mo woni kala e leñol ngol, nde addata ballal mum teeŋtungal, kadi paayodinngal ko leelaani. Ko soklaa e ɗee golle koo ina heewi no feewi, kono pellital e dental mbaawi ɗum. Ballal baawngal wonde fof, alaa heen ko famɗi, kadi alaa heen ko heewi, mo woni kala yo diw diwal mum feƴƴa ɗo foti ɗoo, sabu golle ɗee ko denndaaɗe, mbaɗataa heen tan ko ko kattan-ɗaa. Balle ɗee ngalaa happu, ɗoon ɗo mahdi ndii gasaani.
Ko oo sabaabu addani Catal FƁPM Nuwaadibu yuɓɓin’de hiirde pinal faayodinnde ɗoo e Nuwaadibu to nokku ina wiyee « JAWHARA » e nder leegal robine ɗiɗmo, ngam udditde puɗɗagol golle mahdi galle Pulaar. Waɗde jeeyngal jaajngal e hirjino mawngo fayde e denndaangal nuwaadibunaaɓe kala, arɓe e hiirde ndee e ɓe ngaraani e hiirde hee fof, yo nganndu mahdi Galle Pulaar Nuwaadibu ummanaama, kadi mo woni kala ina naamnaa yo addu ballal mum e ɗee golle.
E keblugol hiirde ndee, catal ngal winndiino ɓatakuuji fayde e huunde e nuwaadibunaaɓe ngam ɗaɓɓude e mum en balle, mbele wallitde keblugol hiirde ndee, e kadi kala ko dañaa heen, wona ko fuɗɗortee mahdi galle oo. Maa ɓatakuuji goɗɗi ngaroy e maɓɓe ɗoo e yeeso seeɗa. Kala mo heɓaani jooni maa heɓoy e ɗiin.
Hiirde ndee wonii hiirde pinal tigi e mbaydi mum kala, sabu pinal keewngal feññinaama heen. Ko goomu Ngatamaare Catal Nuwaadibu yuɓɓini denndaangal ko holliraa e hiirde ndee, gila e jimɗi, jime, tinndinooje, ngamri e njalnika. Ɗuum fof e heewde ñamri, ngam wallitde hiirde ndee haa ko waɗetee heen koo wona geɗe pinal jaajɗe, kadi ceertuɗe, Catal ngal balliima e hiirde ndee huunde e pelle pine e pelle gure ngam wallikinaade ɗum en, yo wood ko kebli ko fayti e pinal e daartol leñol ngol, ngadda kollira e nder hiirde ndee. Kala heen fedde ko yeeso wooto e jeese pinal men ngal halfinaa, ina e ɗuum daartol : Hollirde Ceerno Suleymaani Raasin Baal. To pinal : Hollirde jommbaajo e yahdiiɓe mum, hollirde jaambaaro e njogitaaje mum, e hollirde Mbiruuji e cinkal mum en.
Ɗum woni ɗeeɗoo pelle nay garooje les, kalfinaa yo mbaɗ ngoon heblo, kala heen fedde e gollal mum:
Fedde Pinal Mbaañ wiyaa ko yo heblu, hollira cinkal Jommbaajo e yahdiiɓe mum. Ɓe mbaɗii gollal ngal kala haa timmi, kadi ɓe ñaanti ɗum haa yooɗi, tawi ko e mbaydi finaa tawaa fulɓe e aadaaji mum…
Fedde Pinal Ƴellitaare Nuwaadibu wiyaa ko yo heblu, hollira Ceerno Suleymaani Raasin Baal e golle mum. Ɓe mbaɗii gollal ngal no haanirta nii, Fuuta Nuwaadibu fof weltanimaa ma ɓe, sabu ɓe kollii hol Ceerno Suleymaani Baal e neɗɗankaagal mum gila nde yiyi aduna haa ñalnde ruttii e joom mum, ɓe kollii mo e mbaydi daartol, e hol ko o gollani Fulɓe e mbaydi keeriindi, hol ko o gollani Fuuta e taariindi mum e mbaydi kuuftidinndi, e hol ko o ɗacci ko o yamirnoo yo waɗe caggal makko so o wirnii ma…
Fedde Pinal Ceenel Halayɓe wiyaa ko yo heblu, hollira ko fayti e Jaambaaro e njogitaaje mum. Fedde Pinal Sukaaɓe Ceenel timminii gollal ngal kadi ɓe ciŋkii ngal haa yooɗi, ɓe kollirii e nder renndo ngoo gorko jaambaaro ina wondi e cuddiiɗo mum ina jogii kummballi ñeñaaɗi haa njooɗi, omo fiya ɗi omo jarfa gorko jaambaaro oo.
Fedde Pinal Sukaaɓe Kundel Jam-Soŋko wiyaa ko yo heblu, hollira ko Mbiruuji cippirteeɗi e ciŋkal mum en. Nde hollirii mbiruuji ɗiɗi ñaantiiɗi haa njooɗi, gooto heen fof ina waɗi ndaala mum njooɗka, ina ŋati liital mum ina wutta. Sukaaɓe rewɓe ñaantiiɓe ina mbaɗi lasal mum en, ina njima, ina poɗɗa, gooto heen fof ina njaara yelle mum, eɓe cummba, eɓe cajoo weltaare, eɓe mbiya « hiirii hiirii jamma Alla koy, bawɗi koy tunngii mbelii hoto yelle am wonii, bawɗi koy mbelii cerkitii mbele yelle am araani. Alla dey ina waawi, koɗo sakko waali fawoo dow. Oo mo leewotaako sippirtaake hol ko addu maa? Addu maa ko jogo comci e fiyde miñum en. Wooroo nduu reedu, ellee moɗɗo ñale. Wooroo ndee hoore mbele yummaa ɓoosaani ». Mo woni heen fof ina ɗaminii kawgu yelle mum. Mbiruuji ɗii naatiri dingiral ngal ko leewaali njooɗɗi, eɓe piya cowtiiji e gewelaaji ina jahdi e bawɗi belɗi e buubaaji, haa ɗesi wonde ko e nder lammba njirwuka yimɓe ɓee ngoni.
Terɗe catal Nuwaadibu fof ndariima, kaaɗtudi baawɗe mum en, gila golle ɗee puɗɗi haa ɗe njoofi, gila to yuɓɓinooɓe, to heedɓe e dame, yeeyooɓe naatirɗi, heedɓe e jaɓɓaade hoɗɓe teddiniraaɓe, e joɗɗinde ɗum en. Ngaal gollal halfinaa ɗum ko terɗe goomu gollordu catal Nuwaadibu. Ɓe njooɗnii ɗum haa yooɗi, sabu kamɓe fof ɓe ɓoornii ko wutteeji daneeji nannduɗi, ɓe mbaɗi ñaantungal cosaan : pirli kaŋŋe, kootone kaaƴaaɗe, kala ko debbo ina suɗortonoo haŋki, ɓe cuɗorii ma ɗum, haa ɓe njooɗi, ɓe paɗɗi jinneeji njooɗndam.
Goomu Ngatamaare catal Ɓamtaare Pulaar Nuwaadibu e gardagol goomu jaŋde e pinal catal, mbaɗii golle kaalteteeɗe ko juuti e nder Nuwaadibu, sabu majje yooɗde, laaɓtuɗe e senaade, e loowde geɗe pinal fulɓe keewɗe. Hono ndee hiirde e faayodin’de, meeɗaani waɗde e nder Nuwaadibu.
Hiirde ndee fuɗɗii ko wakuuji 19 ina pawi hojemaaji 30, nde udditiri ko jaŋde Ɓuraana tedduɗo oo e daande Ceerno Usmaan Aac, nde ɗum joofi ko musidɗo Maamuudu Gise dokkaaɗo ngardiigu lollingol njuɓɓudi hiirde ndee, tari doggol njuɓɓudi hiirde ndee no yahrata.
Hiirde nde gasi ko waktuuji 23 ina pawi 15 hojom. Nde gasiri ko kelle e kuljinaali e gulaali weltaare. Ndeen weltaare mawnde, ina holli ɗuum, nde hiirde nde gasi haa laaɓi ndee, yimɓe ɓee, Alla e maɓɓe weltaade, hay gooto e maɓɓe yiɗaani yahde, kamɓe kala ɓe ndiiri ɓe maɓɓii e sukaaɓe amatnooɓe ɓee.. yiɗde yettude ɗum en, e weltinde ɗum en e ɗee golle paayodinɗe.
E innde Fedde Ɓamtaare Pulaar e Muritani, e innde Catal Nuwaadibu, denndaangal terɗe yiilirde catal Nuwaadibu ngal ina njetta, njettoor keeriiɗo fayde e denndaangal yimɓe wallitɓe keblugol hiirde nde e tabitingol mum ñalnde 06 mee 2017. Kamɓe kala yo Alla, yoɓ ɓe moƴƴere. E fayde kadi e denndaangal nootiiɓe hiirde ndee, ngaddi balle mum en keewɗe ngari nootaade leñol mum en ngam wallitde ɓamtaare maggol.Eɗen mbiya ɓe tan ko Alla gooto jogii njoɓdi nafoori, yo O yoɓ ɓe moƴƴere kamɓe kala.
On njaaraama.
E kuɗol Aadama Alasan Caam, Koolaaɗo Kuuɓal Catal Nuwaadibu


text:
Ko duuɓi capanɗe jeegom hikka, jamma e ñalawma ina tawtawtondira haa yettii 17 saawiyee 2021, hawri e ñalngu nde « Patrice Emery Lumumba » ruttii e joomum sabu warngo koloñaal « belge » en e hitaande 1961. Holi « Patrice Emery Lumumba » ?
Patris Lumummbaa, ardi ko he waame ngenndiyankooɓe feeñnooɓe he joofnirɗe kitaale 50 feewde e fuɗɗoode kitaale 60, ko wayi no alserinaajo biyeteeɗo Frantz Fanon, ganaanaajo Kwamé Krumah e Kameruunnaajo Félix Moumié. Ina jeyanoo he ko ɓuri tiiɗde he piɓle maɓɓe, haɓaade njiimaandi koloñaal en, kono eɓe paami kadi so tawii ɓe mbaawaani haɓaade diwaaniyankaagal, leƴƴiyankaagal e kinɗe he nder leyɗeele maɓɓe, ɓe mbaawataa teeŋtinde ngootaagu ngenndiiji maɓɓe mbaawngu falaade njiimaandi koloñaal en. Ko e maayirɗe hitaande 1958 o heɓi hawrude e ɓe njoofi-ɗen dow ɓee he nder batu ngu « Ɓesnguuli Afiriknaaɓe » njuɓɓinnoo to Accra laamorgo leydi Ganaa. Ko ngaal pottital o toɗɗaa yo o won jiiloowo goomu cuɓanoongu yo ardo ngaal pottital. Tuggi oon ñalawma, o daranii he nder leydi makko ko haɓanaade jeytaare mum mbele ina rimɗa e njiimaandi Belge en. O sosi heerto politigi lollirngo MNC (Dillere Ngenndiyankoore Konngo) tawti pelle renndo goɗɗe daraniiɗe jeytaare leydi ndii, ko wayi no ABAKO nde ardii ɗum Joseph Kaza-vubu.
Ko he hitaande 1959 njiimaandi Belge en fuɗɗii faamde wonde ummandere feewtunde e jeytaare woni ko e mawnude, ɓe pelliti noddude denndaangal pelle jogitiiɓe ngoon miijo he batu, so wonaa Lumummbaa (sabu, e miijo maɓɓe, oon ko ceɓɓitiiɗo) kono pelle noddanooɗe ɗee kala mbiyi njooɗodtaako e maɓɓe « maa Patrice Lumumba tawtoree ! » ko ɗum laatii nde batu nguu waawi jooɗaade.
Dokkirgol jeytaare jahdungol e leɓte koloñaal Refti e ɗuum ko ceddugol koloñaal feewde e muumaa dillere ɗaɓɓatnoonde jeytaare : e saawiyee, fedde ABAKO jaɓanaaka dental ngal yuɓɓinnoo, diwii ɗoon nii sabu soldateeɓe mbattindii ko soorde e maɓɓe conndi e kure, haa teemedde aadee keddii heen, Kaza-vubu hooreejo fedde ndee nanngaa, dummboyaa Belgique. Refti he ɗuum ko e lewru oktoobar, caggal nde MNC renti he nder batu mum mooɓondiral, sanndarmeeɓe ngari e maɓɓe, coori he maɓɓe conndi e kure, fotde pittaali 30 mbaasaa heen, gaañiiɓe heen limotaako ko teemedde teemedde, Lumummba ñaawaa, taƴanaa lebbi jeegom kasoo, mbele batu ngu koloñaal en piɓi waɗdude e ɗaɓɓooɓe jeytaare ɓee (pelle « modereeji ») ina waawa jooɗaade tawde Patrice lumumba dummbaama (kiisaɗo ko ceɓɓitiiɗo) kono ɗum gasaani. Ko e nguun batu fellitaa wonde Konngo ina heɓta jeytaare mum ñalnde 30 suwee 1960 e fawaade he ɗuum, wooteeji koko njuɓɓintee he lewru mee he nder ndeen hitaande. Gardagol daɓɓol laamu Patrice Lumummba Ko caggal wooteeji ɗii, parti Lumumba hono MNC fooli he nder ɗiin wooteeji, fedde ABAKO abbii he maɓɓe, ko ɗuum saabii Lumumba, sabu yiɗde teeŋtinde ngootaagu hakkunde ɓiɓɓe Konngo, o rokki Kasa vubu teddungal yoo laamo leydi ndi kaŋko o toɗɗa yoo ardo gowornama oo a ardoo jaagorɗe ɗe e tee ko noon doosgal leydi maɓɓe lelnirnoo. Ko he kew juɓɓinanooɗo ngam bayyinde keɓgol jeytaare leydi Konngo tawi saakti ɗum ko laamɗo Belge en hono « roi Baudouin » he nder diskuur babbabilo ko o nanondirnoo e Kasa Vubu, Gardiiɗo jaagorɗe leydi ndi Patrice Lumumba jaabtii mo. Oon diskuur noon koddir-ɗen addani koloñaal Belsik en fiɓde wonde oo gorko so miijooji mum ubbaaka law « yiɗde men e ndii leydi laatotaako ». Ko he oon mudda diiwaan he nder Konngo yiɗi serindaade dowla nehaande oo, ɗum woni Katannga e gardagol Moyiis Commbee (Moise Tshombé) e ballal won hoohooɓe Belsik en (beesuuji konu). Katannga noon ko diiwaan galɗuɗo, oogirɗe maa mbiyaa ko aan joowani hoore maa, kam e ndema… ko addani leyɗeele mawɗe ɗee jarribeede he leydi ndii. Ko teskoto-ɗen he nder oon diskuur, ko ɗum o haali : « Min ngoowi he nder ngardiigu mon ko liggeey muusɗo tawi njoɓdi mum ittanaani min heege, holtinaani min, moƴƴinaani koɗki amen saka wallita min he nehdi sukaaɓe amen, tiiɗɓe min. Min ngoownoo ko jalkiteede, ƴatteede, e roondaade piile bonɗe subaka e kikiiɗe, ɗum fof noon ko sabu ko min ɓaleeɓe (jiyaaɓe) Min leeɓtaama leeɓte muusɗe sabu miijo amen politigi, walla diine amen. Min luttinee he nder leydi amen ko ɓuri muusde hay e maayde (….). Hol keborɗo e amen yejjitde kure petelaaji mon ɗe cooratno-ɗon e banndiraaɓe amen ? Jiidaani e dummbirɗe ɗo mberlotono-ɗon kala calinooɗo tooñannge e lorla e muuɗooɓe doole janane. Minen lornooɓe he nder pittali he ɓerɗe amen, he kiɗal koloñaal en, emin mbiya on haŋkati, ɗuum joofii ! » Pollugol laamu Lumumba Ko he nder ɗuum gardiiɗo leydi ndii, hono Kasa Vubu ƴetti kuugal wonde Patrice Lumumba ɓooraama (Doosgal leydi rokkaani mo kaan mbaawka) kono oon ne ƴetti kuugal wonde o ɓooraama gardiiɗo leydi (jogaade mo keewal he Suudu Sarɗi leydi, amo waawi fellitde ɗum), nii woni leydi ndii naatii jiiɓru mawndu, juɓɓule dowla njerɓi, luulndo haɓɓondirngo e Lumumba inan seppa, Moise TSHOMBE etiima faltaade diwaan Katanga waɗta ɗum dowla e ƴaañgol Belse en… E ballal CIA (njuɓɓudi kalfinaandi kabrugol sirruji leydi Amerik), ɓe ngemmbi Mobutu Seese Seko yo follu laamu ngu ardii ɗum Patrice Lumumba (Kasa vuɓu tiiɗaani ɓe, wattinta nii ko wondude e makko). Ko ɗoo naange Patrice Lumumba woni e mutde sabu añɓe caggal leydi e wuurdaaɓe pellitii ittude fittaandu makko mbele no njiɗiri ɗowirde Konngo nii ina laatoo. Ɓe cukki mo haa to o yiɗnoo mooloyaade ngam umminde fiyannde feewde he koloñaal en e wallidiiɓe mum, haa ɗo ɓe njookoynoo mo, Belsiknaaɓe mbiyi Moobutu yo halfin mo Moyiis Commbe woɗɗina mo laamorgo ngoo, sabu murtooji puɗɗiima feeñde ina kaɓɓondira e makko. Ko toon ɓe mbaɗi mo takka, ɓe pelli mo e tawtoreede Moyiis Commbe, ɓe njawnoraa ɗum, ɓe caayni ɓalndu makko he nder barigal asid, hoto ko heddii e makko ! Lumumba, hoodere nde ñifataa. Añɓe Lumumba njettinii faandaare mum en, kono haalpulaar en ina keewi wiyde « maayde waawi ko ñaamde teewu e ƴiyam, kono waawaa ñaamde golle » sabu amin teskii hay so tawii ko sukaaɓe min ngonnoo, a min keewnoo nande « lone Lumumba » tawde umminooɗo Fuuta ɗannorii Ndakaaru fof, faarnortoo ko artirde ɗeen lone. Ko noon ne kay jannguɓe he duɗe toowɗe walla foksineeruuji afiriknaaɓe luulndiiɓe koloñaal en, so pemmbiima koye mum en, mbaɗata ko « gufa Lumumba ». Ɗum fof hollitta tan ko LUMUMBA ko gollanii Konngo e ko heerii, e Afirik ko huuɓtidini, majjataa maayataa ! « Maayde suddii mo leppi leydi, leydi suddii mo leppi teddungal ».
Maamuudu H. Joob


text:
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Jokku Taro
Like this:
Like Loading...
Fulɓe puɗɗinooma naatde he diine Islaam gila he teemedanɗe gadane ƴellitogol mum kono nde wonno en ngalaano binndol (fotde ko anndaa) kuwtortono ɗen ko ɗemngal Arab e binndol mum ngam janngude. He teemadannde sappo he joyeɗiɗiɓiire (tm.17ɓe CJI), taw annduɓe Fulɓe mbaɗtii huwtoraade alkule Arab ɗee ngam winndude he Pulaar.
Jokku Taro
Like this:
Like Loading...
Qur’aan e ɗemngal Pulaar. Eɗen teskoo e oo tuma, gannde keewɗe nana mbinndee e ɗemngal Pulaar, caggal nde Fulɓe pelliti hankadi faamde Pulaar ko ɗemngal baawngal anndireede e anndinireede. Ko ɓooyaani koo deftere Allah nde, Al-Quraan teddunde nde firaama e pulaar e ballal Laamiiɗo Ƴoola, hayso ni eɗen nganndi wona kayre adii wonde Quraan e pulaar, sabu Dr. Umar Bah mo Dabbe (Fuuta Tooro) timminiino firo mum haa muula to edition L’Harmattan gila 1982
Jokku Taro
Like this:
Like Loading...
Natal Seyku Usmaan Dan Fodiyo (1)
Sayku Usmaan Ɓiy Foodiyo ko gooto e mujaddid en ɓurɓe teskeede e nder daartol Islaam haa ɓuri teeŋtude noon e nder ɓaleeri Afrik. Dan fodio (firti ko ɓiy Foodiyo e hawsankoore) hono no o ɓuri lollirde, ko Pullo jeyaaɗo to leydi Hawsa. Ceerno Maamuudu Jah mo Pete (Fuuta Tooro) ene wiya ko o Demdemo (yettoode makko ko Dem) kadi iwdi makko ko Jamaa-Alwaali, diiwan Tooro e nder leydi Fuuta Tooro.
Jokku Taro
Like this:
Like Loading...
Ceerno Sileymaani Baal Fondateur de l’Almaamiya (1776-1890) ko deftere hesere nde Press Universitaire de Dakar (PUD) yaltini ko ɓooyaani. Wallifii deftere nde ko wiɗtiyanke biyeteeɗo Mamadou Youry Sall. Fayndaare deftere nde ko anndinnde yonta keso o, binndi oo gorko joom daartol puɗɗunooɗo waylowaylo e nder Fuuta Tooro haa woni sabaabu jibineede laamu almameeɓe, fawinoongu e dow ñaawooje dinee, nunɗal e potal.
Jokku Taro
Like this:
Like Loading...


text:
Ɗerewol Piyer Aranol
Haala Puɗɗirka
Piyer laati nun gooto der aahiiɓe Yeesu Almasiihu. O batii no o seedake tooraaji Almasiihu. O laati nun ɓii Yuhaana, mo Baytisayda, der leydi Galili. Yeesu noddii mo o laatoo aahiijo mum.
Kanko e Yuhaana e Yaakuuba nun takkii Yeesu ɓuri, kanko nun bo arti anniti no Yeesu laati nun Almasiihu, Ɓiɗɗo Alla. Amma e nun fu, no gite wojji, Piyer yeddii faa de tati wi'i annaa Yeesu. Amma o annitii boofol makko, Yeesu bo yaafanake mo. Piyer waɗii golle mawɗe der nyalaane juulɗe Pantekosta, Golle Lilaaɓe 2. Non bo kade o gollake no hawriine mawne waɗetee Urusaliima, Golle Lilaaɓe 15. Yeesu batii no Piyer maayirta, Yuhaana. 21.18.
Kanko nun winni ɗerewol noddiraaŋol inne makko diga e junŋo Silaasi. Goonɗinɓe Yeesu Almasiihu sankitiiɓe der leydi Asiya, to noddetee hanne Turkiya nun o winnani ɗerewol makko. O winnanii ɓe gam o semmiɗina ɓe, o tiiɗina ɓe der tooraaji ɗi ɓe keɓata gam goonɗinki maɓɓe. O wi'i ɓe kakkilana goonki maɓɓe, ɓe gonoo der laaɓal, der kawtal maɓɓe e Almasiihu.
Boliiɗe Piyer goɗɗe e hollita no himɓe ɓen tooraama, takkanaa haalaaji ɗi ɓe annanaa. Gam majjum o yiɗi wittinoygo hakkillooji himɓe ɓen dow Yeesu Almasiihu, mo hoolaare maɓɓe woni dow mum, ko ɓe tooree. Almasiihu e hoore mum tooraama, amma o yowanii hoore makko Alla kiitotooɗo e gooŋaaku.
De Piyer du'oto, e maanta Alla, o siwtorii himɓe ɓen no Alla hisiniri ɗum, e no o hokkiri ɓe tammuwe gooŋaare diga e maayde e pintol Ɓiɗɗo makko Yeesu Almasiihu. Piyer tabbitinanii ɓe no munyal maɓɓe e tinnaare maɓɓe dow Almasiihu waɗataa baanji.
Tokkontirki haalaaji
1. Cannooje 1.1-2
2. Tammuwe gooŋaare 1.3-12
3. Jogaago hoore mum der laaɓal 1.13-2.3
4. Hayre yonkinteere e himɓe seniiɓe 2.4-10
5. Goonki gollantooɓe Alla 2.11-25
6. Joonne der teegal 3.1-7
7. Tooraago gam gooŋaaku 3.8-4.19
8. Hiinnaago baali Alla 5.1-11
9. Cannooje 5.12-14
1
Sannoore
1 Min Piyer lilaaɗo Yeesu Almasiihu winnani on, onon ɓe Alla suɓi laatiiɓe hoɓɓe e sankitii der leyɗe ɗee ɗo: Pontus e Galaatiya e Kapadosiya e Asiya e Bitiniya. 2 Alla Baaba suɓii on hande no o resirnoo, o seni on e Ruuhu makko, gam ɗowtanoɗon Yeesu Almasiihu, mo ƴiiƴam mum laaɓini on. Alla ɗuuɗinana on moƴƴere e jam!
Tammuwe gooŋaare
3 En jettee Alla, Baaba Joomiraawo men Yeesu Almasiihu, dimitoriiɗo en e enɗam mum mawɗam. E pintol Yeesu Almasiihu diga maayɓe, o hokkiri en tammuwe gooŋaare. 4 Een goodi tammuwe heɓugo donŋu ŋu nyolataa, ŋu biisataako, ŋu ɗaylataa bo. Kanŋu Alla resani on dow kammu. 5 O reenirii on e baawɗe makko gam on goonɗinii mo. O reenii on gam o hokka on kisidam ciriyiiɗam hollitaago der wakkati cakitiiki.
6 Oon ceyorii ɗum, baa no jooni doole tooraaji feere feere e tampina on der wakkati seɗɗa. 7 Tooraaji ɗin nun foonnata goonɗinki mon. Hande no kanŋeeri ni tabitintaako lootirtee der yiite, hande non goonɗinki mon ɓuruki kanŋeeri saman faa to woɗɗi, foonnirtee, ki heɓan maanteego, e tedduŋal, e manŋu, nyaanne Yeesu Almasiihu suppitoytoo. 8 Yeesu on, baa no on ji'ay mo, oon jiɗi mo, baa no on ji'ataa mo jooni, e nun oon goonɗini mo. Ɗum hebbinii ɓerɗe mooɗon seyo ŋo tedduŋal, ɓuruŋo bataneego. 9 On keɓan riiba goonɗinki mon, kan woni kisidam yonkiiji mon.
10 Annabiiɓe waɗii annabaaku dow moƴƴere ne desanaɗon, ɓe dartii, ɓe biɗitii gam faamugo haala kisidam ɗam. 11 Ruuhu Almasiihu gonɗo der maɓɓe, hollii ɓe ɗum diga wakkati majjum waray, o sappake ɓe tooraaji Almasiihu, e tedduŋal ɗi ŋal waddata. Annabiiɓe ɓen dartii faamugo dey ɗum waɗata, e no ɗum waɗirta. 12 Alla hollii ɓe no habaruuji ɗi ɓe baajotoo, ko'e maɓɓe bane ɓe baajantoo, amma onon ɓe baajantoo. Jooni, waajotooɓe linjiila ɓen yottinii on habaru diga e baawɗe Ruuhu Ceniiɗo, ƴiwuɗo dow kammu. Malaykaaɓe e hoore mum bo dartii faamugo ɗum no wooɗi.
Jogaago hoore mum der laaɓal
13 Gam majjum accee hakkillo mon e fini, jogee ko'e mon, jowee tammuwe mooɗon fu dow moƴƴere ne Alla hokkata on nyaanne Yeesu Almasiihu suppitoytoo. 14 Laatee hande sukaaɓe ɗowtiiɓe, to on tokkee suunooji mon ɗi gonnoɗon der muuɗum wakkati on annaano Almasiihu. 15 Amma laatee seniiɓe der yaadu mon fu, hande no Alla nodduɗo on oo Ceniiɗo, 16 gam Alla wi'i der dewtere: «Laatee seniiɓe gam min mii Ceniiɗo✡ Farillaaji Leewinkeeɓe 19.2..»
17 Der du'aaje mon, oon nodda Alla «Baaba» mon, kanko woni kiitotooɗo moy fu deydey gaɗu muuɗum, o suttontirtaa himɓe, gam majjum nyaamee goonki mooɗon der duuniyaaru ɗo e kulol Alla. 18 Oon anni on cooditaama diga e goonki baanjahi ki donunoɗon diga e kaakiraaɓe mooɗon. On cooditiraaka e huune ko heennyata, hande cardi maa bo kanŋeeri. 19 On cooditiraama e ƴiiƴam Almasiihu tedduɗam, Almasiihu nanduɗo e jawgiiri ni walaa elande, ni walaa tuuni. 20 Alla suɓii mo diga duuniyaaru tagaaka, amma o hollitii mo der jaamanuuji cakitiiɗi gam mooɗon. 21 Diga e makko goonɗinɗon Alla, pintinɗo mo diga e maayde, hokki mo tedduŋal, gam goonɗinki mon e tammuwe mon fu daroo dow Alla.
22 Jooni no ɗowtaniɗon gooŋa, on cenii ko'e mooɗon, on jiɗii banniraaɓe e yidde ne walaa munaafitaare. Gam majjum, jiɗontiree e yidde gooŋaare, e ɓerɗe mon fu. 23 On dimitaaɓe de ɗiɗawre, hinaa e awdi nyoloori, amma e awdi ni nyolataa, e haala Alla yonkinteha, tabitiika. 24 E winnaa:
«Ɓii-Aadama e nandi hande fuɗo,
Tedduŋal maɓɓe nandi hande pinni fuɗo,
to fuɗo yoori pinni mum saaman,
25 amma haala Joomiraawo tabitinto faa abada✡ Esaaya 40.68..»
Kanka woni linjiila ka baajaɗon


text:
Jaɓɓorgo Pese Politik
Pesol: politik
Kewkewe dille dawrugol Mali : Holi kolonel Bah Ndawu ?
CNSP, Diiso koninkooɓe Mali, he gardagol Kolonel Asimi Goytaa, toɗɗiima ardotooɗe he mudda leydi Mali. Oon woni Kolonel-Majoor gonɗo he Fooftere duumiinde...
Kaɓɓondiral “Nguurdiigu” e suɓngo gardiiɗo
Ñalnde 6 lewru abriil 2019 (seeɗto) Kaɓɓondiral « Ngardiigu » toɗɗiima Dr Kan Haamiidu Baaba ngam wonande ɗum ƴamoowo lefol laamu...
Kollitgol tuugnorgal guwarnama Konngol Kajjata Maalik Jallo
Caggal nde hooreejo hilifaaɓe keso oo holliti tuugnorgal guwarnama mum yeeso depiteeji asaambele, depitee Kajjata Maalik Jallo, ƴettii konngol ngam rokkude...
Hakkunde jaaynooɓe e hooreejo leydi
Jaaynooɓe ɗiɗo (Muusaa Sammba Sih (Quotidien de Nouakchott) e Ahmed wul Sheex (Le Calame) ) ina njaabtii yeewtere Muhammed wul Abdel Asiis waɗdunoo e jaaynde Jeune...
Hooreejo leydi e Doosgal leydi
Hooreejo leydi oo, hono Muhammed Abdel Asiis yuɓɓinii yeewtere mum jaaynde jamma alarba 22 ina jofi 23 marse 2017 to galle laamorɗo ɗoo. Ina...


text:
Bayyinaama ñalnde talaata 20 abril wonde « Idiriis Deebi Itnoo, gonnooɗo hooreejo leydi Caad sankiima caggal nde gaañii e hare nde ardinoo feewde e murtuɓe ummoriiɓe to leydi Libi ». Nde wonde Idiriis Debi Itnoo (IDI) ina aadorii kala nde leydi mum yanaa (Caad ina heewi buklet baklet) o dadoo haa tiiɗa, o ardoo konu, o faloyoo añɓe, sabu e ko o heewi wiyde « tawde ko o soofa e nder konu, ko o deennaaɗo leydi, so tawii woodi ko jeemii ndi, woodani mo ko falaade ɗum ». Kono ngol laawol ko heen o heddii.
Jubbande seeɗa e daartol politik Caad.
Leydi Caad, no yoga e leyɗeele men, jeyanoo ko e tiimaandi koloñaal Farayse gila e hitaande 1900 caggal pelɓondiral hakkunde koloñaal Farayse e harbiyanke Sudaannaajo daraninooɗo tiimde leydi ndii e nokku biyeteeɗo Kuseeri sara wuro Njamenaa hannde ngoo. Eɗen poti teskaade noon e oon yonta ko wiyetee hannde Caad koo, feccitinoo ko e laamuyon njonkon e gardagol lawakooɓe, ma a taw nii ko ɗum saabii caɗeele ɗe leydi ndii hawri e pooɗondire politik yontaaɓe nokku oo e pollugol laamuuji. Leydi ndii heɓi jeytaare mum ko ñalnde 11 ut 1960, caggal nde nanondiri ɗum e leydi Farayse. Adii ardaade leydi ndii ko Faransuwaa TOMBALBAYE haa hitaande 1975.
Ko e maayirɗe 1965 caɗeele Caad puɗɗii, sabu ko ndeen hare ɓesngu fuɗɗii e cosgol fedde wiyeteende FROLINAT siforteende no murto leƴƴi rewankooji aarabeeɓe (sabu hiisaade ɓe wonde ko leƴƴi worgankooji ɗii njooɗii e jappeere laamu nguu e ballal leydi Farayse). Law Tommbalbaay hawri e caɗeele ummoraade e murtooji leƴƴi rewo ɗii, teeŋti noon e leñol Tubu en e gardagol Hisen Haabere, ko e nder nduun iñcuru woodi pelɓondiral joli e nder konu Caad, laamu Tommbabaay follaa, o waraa e hitaande 1975, lomtiimo ko Seneraal FELIX MAALUM, oon ne ɓooyaani heen, sabu e hitaande 1979 o woppiri Hisseyni Habre laamu, gollodiiɗo Gukkunii Wedey hay so wonaa e belaaɗe makko, murto rewankooɓe doolnii no feewi, ɗum ko e wolde adannde e nder Njamenaa.
E ballal leydi Libi e yarahmu Muammaar Kaddaafi, e hitaande 1980, e nder wolde ɗimmere e nder Njamenaa Gukkuni Wedey, folli laamu Hisen Haabere, fooli jaadiiɗo mum, lomtii kono e hitaande 1982 maa Hisen Haabere rutto e laamu caggal nde riddi Gukkuni e ballal konu Farayse. Caggal nde laamu Libi ronki dentingol leydi Libi e Caad, ngu etiima jiimde Caad, kono ɗum laataaki sabu ƴaañgol konu Farayse haa addani konu Caad riiwtude konu Kaddaafi haa e lefol lollirngol AOUZOU, ɓe laŋki ɓe calii yaltude.
Ko e hitaande 1990 Idiris Debi ne lomi yolnde caggal nde ummini wolde, riddi Hisen Haabere. Laamu Habre e dumunna mum woyaama no feewi sabu ceddugol mum, daraniiɓe hakkeeji aadee limtanii mo bonanndeeji keewɗi : leɓte ; warkoyeeji, porlugol jawdi ɓesngu, kasooji teeŋti noon wonande luulndiiɓe laamu makko. O wattindi ko dogde (o nawori dimle jawdi, kaalis e cibooji) o mooloyii Kameruun caggal ɗuum to Senegaal. Ko toon ñaawirde bonaandeeji adunankoore (C.P.I.) rullini mo, o ñaawaa, o taƴanaa kaso kaaɗdi nguurndam.
Idiriis Debii e laamu mum
Duuɓi capanɗe tati hikka ko o laamii ma a taw ko manndaa jeegoɓo mo o hebornoo fiileede oo, woni mo jigaani mo, sabu ko caggal balɗe ɗiɗi laawɗingol poolgu makko e woote hooreleydaagu ɓennuɗo oo, o hawri e lajal to o yahnoo faloyaade murto woɗngo. Laamu Idiriis Debii seertaani no feewi e laamu Hisen Haabere, ngu maantorii ko lankugol e laamu, leɓtugol luulndiiɓe e boomde ɗum en, wuuranaade leñol mum e ɓesngu mum e mooɓde jawdi ko aldaa e happu. E ngu joofaa no feewi e baasgol hormaade jojjanɗi aadee.
Martaba IDI ɓuri mawnude ko e nder leyɗeele Afrik, teeŋti noon eɗe Saahel ɗee, sabu o hiisaa hannde ko o kanndal wonande ɗeen leyɗeele, baawɗo falaade musibbaaji beeyooji e mum en : o daɗndii Mali e bonannde jihadiyaŋkooɓe, o helii gerñe Bokku Haraam to Niijeriyaa, o faddiima jihadiyaŋkooɓe to Niseer, jiidaani noon o eeraama e leyɗeele keewɗe (Santarafrik, Konngo ekn) yo o ar o walla laamuuji mum en no ndaɗiri. So tawii ko goonga, Caad ina jogii konu tigi rigi, yimɓe suusɓe, harbiyaŋkooɓe, jogitiiɓe. Ina walliti ɗum iwdi leƴƴi ɗii e golwole ɗe ɓe nguuri gila leydi ndii heɓi jeytaare mum, ina rokki ɓe tigi rigi humpito hare e karallaagal njogitaaje. Leydi Farayse kañum woni ƴaañgal tiiɗngal wonande laamu IDI walla nii mbiyen ndi meeɗaa ittude junngo mayri e fiyakuuji leydi Caad gila ndi heɓi « jeytaare » mayri sabu teski-ɗen ko kala dille ummii toon, maa en nan heen Farayse so tawi nii wonaa kayri sakkii. Eɗen teskii kadi leyɗeele keedɗe ndi rewo ɗee (Libi e Sudaan) ina mbaɗti e mayri hakkille, teeŋti noon e Libi e jamaanu laamu Kaddaafi, tawde endi etoo nii diwde keerol ngam fawde e mayri junngo (lefol Aouzou).
Pooɗondiral hakkunde ɗee leyɗeele ɗiɗi battinii tigi rigi e nguurndam Caad, haɗii ndi deeƴre etee saabii ɗum fof ko ngaluuji peeñɗi, maa ɗaminaaɗe ina kebori aggiteede e nder leydi. So tawii Farayse ina faami ɗum gila nde tiimi nokku oo, Kaddaafi ina tiimi nii leydi ngalɗundi, kono sabu mum yiɗde hoonaade e nokku hee e nder Afrik kala, mawmawu mum ina diwti aadi. Ko ɗum waɗi en teskaade laaminooɓe Caad kala ndeftii ko gooto e laamɓe maa Libi walla Farayse teeŋti noon e Farayse haa yettani maa battindiiɗo oo, hono IDI.
Saahal, Caad e Farayse
Sahaal ko nokku mo leydi Farayse waɗti hakkille mum tigi rigi, gaagaa wonde ɗum ƴaŋorgol daɓɓol hakkunde tiimaale mum leyɗe Magreb e leyɗe Afrik bannge worgo, ko nokku oogirɗe mooftuɗe oogaaɗe katojinaaɗe hannde e aduna oo teeŋti, kala pawɗo heen junngo mum maa hoono e nder aduna oo, teeŋti noon e nder leyɗe hirnaange ɗee. Ko ɗum waɗi deeyre ko e ngoƴa dowrowa hannde leydi Farayse e nder nokku hee sabu faggudu ƴellitaako ɗo deeyre alaa, kono kadi dawrugol leydi Farayse e kitaale 2011 feewde e Libi e warngo Kaddaafi addii pusgu Libi gonnooɗo « saare korndolli » jihadiyaŋkooɓe walla mbiyaa terorist en, ɓe ndañaano ƴuuñde koye e laamu makko. Nguun pusgu sari kaɓirɗe bonɗe e yoga e leyɗeele sawndooji nokku oo haa yettoyii e won nokkuuji poocciiɗi e nder Afrik bannge worgo (Libi ko leydi ɓurnoondi faggaade kaɓirɗe toosɗe), ƴaañgol leydi Farayse IDI e Caad ko jooɗtoraade ko nguun konu tan waawi falaade ownooɓe, daɗnda Saahal.
Maayde IDI e kapanɗe Caad
Wiya wonde « IDI saŋkii ko caggal gaañanɗe ɗe heɓnoo e hare nde dañdunoo e murto ummorinoongo libi (FACT : Maalde ngam lomlomtondiral e Kawral to Caad) e nder diwaan Kanem ». Ngoon murto noon ngo Mahamat Mahdi Ali ardii (jeyaa ko e leñol Hisen Haabere en) ina tuumaa ko Khalifa Haftaar (mo leydi Farayse ngemmbi) gardiiɗo murto to leydi Libi ƴaañi ngo, en tawii ɗoo kadi ɓarakke Farayse no aadorinoo e luure e nder leydi Caad, so ngemmbude kala mo ɗaminii ɓuri waawde heedannde ɗum e nafooje mum e nokku hee.
So tawii ɗum laatiima, hol ko aldi Farayse e IDI ? Hollitaama gila e hitaande 2017, IDI ko caltiiɗo wonde kuutorgal maɓɓe e nder dawruɗi mayri e nokku hee, ko ɗum waɗi o jaɓaani wallitde pollugol laamu Justin Tuedra to Santarafrik (ngu laamu Farayse itodtaako) haa oon nii fiiltanaa lefol goɗngol e manndaa mum ɗimmo. IDI ñiŋii no feewi fedde OTAN (leyɗeele Erop kuufɗe geec atlantik) nde o tuumi ko kam “fusi leydi libi, wari Muammaar Kaddaafi” (so malol sañtii jubol tiinde…) etee e miijo makko, ko ɗuum saabii iñcuru hannde e nder sahaal e koonagol jihadiyaŋkooɓe. Ɗum addani heewɓe wiyde wonde ko waɗi Caad koo, ko kuudetaa. Ine nanndi heen tawde doosgal leydi yowaama, mo doosgal ngal rokkunoo mbaawka so hooreejo leydi nattii heɓaade, ko hooreejo Asammbele lomtotoo ɗum haa wooteeji njuɓɓinee, kono oon joñaama, sukkuɓe mo miijaaka, militeer en tafii goomu mum en “yo ardo laamu nguu e cabbagol wooteeji potɗi yuɓɓineede ɗoo e lebbi 18”, ɓe ngardini nguun goomu ko ɓiyum IDI, Seneraal Mahamat Debi. Ko haawnii koo kay, ko Farayse e woƴeede yo “Doosgal leydi horme, kuudetaaji karmine” dillaani, diwii ɗoon nii wii “ina teskii wonde laamu sabbordu ndu no fuɗɗorii ina feewi” ina ɗaminii “ɓooyataa siwil en keɓta laamu e juuɗe militeer en”. “feewɓe juuɗe” ina mbiya IDI waraaka e nder wolde, ko soldateeɓe mum mbari ɗum etee Farayse humpaaka ɗum, so tawii kay ɓe cakkaaki les (ɗum ko miijo am). Ɗum ina ɗeɓa siftinde en warngo Kabila to Konngo, ɓiyum lomtii ɗum e jappeere.
Maayde IDI jibinii faayre e nder Caad e diwaan Saahal kala sabu amo waɗanoo yaakaare mawnde ngam falaade jihaadiyaŋkooɓe reɓooɓe ina telloo ɓee, murto Mahamat Mahdi wiinooɓe ina ɓuuɓna seeɗa, ina keblanii haaldeede njaltii e ɗuum tawde ɓe mbii “ko Debi goɗɗo ari”, luulndo leydi ndii inan haɓoo ko ɓe kiisii ko “kuudetaa” koo, ɗuum fof firti tan ko leydi Caad ina hulanaa nde ruttotoo e aadaaji mum pelɓondiral ɓesngu mum e iñcuru mawndu e duuɓi paaɗi.
Maamuudu H. Joob


text:
Muritani heɓi hoyre mum ko ñalnde 28 Noowamburu 1960. Ndeen faade hannde, ko duuɓi 58. Waɗde eɗen mbaawi wiyde ko leydi potndi hellifeede sabu, sinno ko neɗɗo wonnoo, wiyatee ko hellifaama. Heddii noon ko kellifuya ene jogoo mbaadiiji ɗiɗi. Joom duuɓi wiyetee ko kellifaaɗo sabu ko cukalel heewi wiyeede hellifaaka tawo. Kono kadi kellifuya ene waawi firtude ngonka moƴƴa ka neɗɗo jogotoo ngam ina waawi wuurdude e yontaaji kala, hay sinno ko ka yimɓe waawɓe jibinde ɗum. Haaliyankooɓe ene mbiya « neɗɗo ene wona cukalel hellifee, tee mawɗo ene ŋata wahre tawa hellifaaka ». Ganndo gooto ɓeydi heen « cukaaku fawaaki e duuɓi, fawii ko e ngonka hakkille e ɓenndugol miijooji ». Ene gasa ngartoyen e ndee lowre, e nder binndanɗe men garooje. Jooni njiɗ-ɗen ko artude e ñalawma Muritani rokkaa ndimaagu mum, no leyɗeele keewɗe ndokkiraa ngu mumen nii.
Sikke alaa, kala leydi ndi ñalawma mum ari, heewi ko summbude sajoo, weltoo, weltina, yima, yimna, ama kadi amna. Kono tan, eɗen mbaawi wiyde, ñalawma Muritani oo ɗeɓi wayde ko no yiytere puttere, nde ndaneeri e ɓaleeri mum njalbata, fotnoonde yeeɓde e yeeɓeede, ndaarde e ndaareede, haa waya no nanndooji mum colaaɗi, ene mbaɗaa e ñorgo. Kono noon dee, ndee ko yiytere nde lojol tampini. Lojol kaɗngol nde yiyde, haɗi nde kadi yiyeede sabu ronkude muɓɓitaade. Kono tan, haɗaani nde kam siimtinde gonngol, hitaande fof balowol, horde (tawo) donkanangol.
Ngol lojol degowol, jirlotoongol, sahaaji nii punkowol, kaɗngol ndaneeri e ɓaleeri fof yiyde laawol, ngam rewa heen yiiloroyoo ko lojtorii. Ɗum ene artira en kadi e haala ñalngu nguu, ngartiren heen naamnal. Ngaal naamnal ko ngal jiyaaɗo Alla gooto naamnii-mi. Miin fof e yenaneede « naamnal jaabortaake naamnal », mberliti-moo-mi ngal, sabu am yenaneede won ko waɗi mo naamnaade ɗuum. Naamnal ngal woni « holi jeyɗo ñalawma jeytaare »? Sikke alaa ko leydi ndii fof. Tee leydi ko yimɓe hoɗɓe e mum, kono kadi ko ardiiɓe ɗum. Mi jogiima caɗeele noon e faamde facciro o rokki heen ngoo, mbiy-mi yo mi hollit ɗum janngiyankooɓe Fooyre Ɓamtaare, haawnaaki, tawde ko joom hakkillaaji juumtuɗi, maa ndañan ɗum faamaamuya.
Ko nii facciro o waɗani mi ngoo siforii « Enndepanndaas, ko ɓiɓɓe leydi fof njeyi. Fotaani wonde ɓee mbeltoo, ɓeya cunoo ». Mbiy-moo-mi noon, mi jaɓii ɗuum, kono so tawii won ko ñalawma kaa siftinta won e yimɓe leydi ɓee, ko wonaa heɓde hoore mum ndee, maa wood no joom mum weltoraaki. O holli mi noon, « ɗuum ene waɗi laabi no safrirtee, so renndinde dalillaaji laaɓtuɗi ɗi njedotaako, hollita ñaawooɓe, ndewna ɗum e laawol. Kono ɗum fotaani haɗde ɓeen ɓiɓɓe leydi waɗde welnere mumen ». Yeewtere amen ɗeɓi ñaaɗde noon, ko nde ciftin-moo-mi konngol Pulaar biyngol « so ceerndatnooɗo saddii ɓilii ŋattiima, tawata ko won mo yiɗi jinngande ».
Faayiida bolle tan, min ndonku nanondirde e haala, mbiy-mi noon, yoo mi naamno janngiyankooɓe men ko mbiyi heen. Mi siftina kadi ko o wiynoo : « yo en mbaɗ juulde men jeytaare. Kono tawde ardiiɓe en ɓee caliima haalde haala lojol men ngol, tee en mbaawaa lokñitde ɓaleeri yiytere ndee, sabu hulde woto wontande en caɗeele goɗɗe, waɗde kolliten ɗum annduɓe, woni ñaawooje hakkunde leyɗeele, caggal nge ngaddu-ɗen dalillaaji laaɓtuɗi ». Mboɗo sabbii e miijooji mon, mbele mi iwa e kaa ngaanuuma.
Malal Sammba GISE